Keuntungan bersih turun kepada RM76.77 juta

KUALA LUMPUR: Keuntungan bersih OSK Holdings Bhd turun kepada RM76.77 juta pada suku pertama yang berakhir pada 31 Mac 2020 daripada RM91.35 juta pada suku yang sama tahun lepas, ia disebabkan perniagaannya terjejas oleh Perintah Kawalan Pergerakan (PKP).

Dalam makluman kepada Bursa Malaysia, kumpulan itu berkata perolehannya juga merosot tiga peratus kepada RM255.73 juta daripada RM263.87 juta sebelumnya.

“PKP dilaksanakan sejak 18 Mac telah menghasilkan perolehan sifar atau minimum daripada semua segmen untuk tempoh dari 18 Mac hingga 31 Mac,” katanya.

OSK berkata, segmen hartanah, pembinaan, industri dan perhotelan serta bahagian pegangan pelaburannya mencatat prestasi yang lebih rendah kecuali bahagian pembiayaan modal.

Bahagian ini mencatatkan perolehan sebanyak RM23.97 juta, meningkat 51 peratus daripada RM15.88 juta sebelumnya, sejajar dengan pertumbuhan portfolio pembiayaannya.

Mengenai unjuran separuh kedua tahun ini, kumpulan itu berkata segmen hartanahnya akan terus disokong oleh jualan dan kemajuan pengebilan daripada empat projek yang sedang berjalan seperti Ryan & Miho di Selangor dengan gabungan nilai pembangunan kasar (GDV) sebanyak RM1.95 bilion .

“Bahagian ini mensasarkan untuk melancarkan dua projek dengan gabungan GDV sebanyak RM166.5 juta pada tahun kewangan semasa,” katanya.

Sehingga 31 Mac 2020, kumpulan ini mempunyai jualan belum dijelaskan berjumlah RM1.53 bilion dan simpanan tanah seluas 589 hektar dengan anggaran GDV sebanyak RM10.33 bilion di Malaysia dan Melbourne, Australia.

“Dengan baki simpanan tanah yang seimbang di pelbagai lokasi dan dua pembangunan perbandaran di Semenanjung Malaysia dan pembangunan bersepadu di Australia, bahagian ini akan kekal menjadi penyumbang utama kepada prestasi kumpulan itu,” kata OSK. – Bernama

See author's posts


DBKU batalkan bazar Ramadan

CHERYL LAW

KUCHING: Dewan Bandaraya Kuching Utara (DBKU) membatalkan penganjuran Bazar Ramadan DBKU sejajar dengan saranan Kerajaan Sarawak yang memutuskan bahawa penganjuran Bazar Ramadan pada tahun ini dibatalkan bagi mengekang penularan wabak Covid-19.

Sehubungan itu, Pengarah Dewan Bandaraya Kuching Utara (DBKU) Dr. Morshidi Ahmad berkata, pembayaran balik bagi pembelian tapak Bazar Ramadan akan dibuat melalui online transfer yang melibatkan seramai 144 peniaga.

“Justeru, para peniaga dikehendaki untuk mengemukakan dokumen kepada pegawai Bahagian Pelesenan iaitu Encik Razman Salleh di talian 013-5656844 (Tapak Satok) dan Cik Flora di talian 014-8935046 (Tapak Semarak) selewat-lewatnya sebelum atau pada 17 April 2020.

“Antara dokumen yang diperlukan adalah a) Resit Pembayaran Tapak Bazar Ramadan, dan b) Muka Depan Buku Bank atau Muka Surat Pertama Penyata Akaun Bank atas Penama Resit Pembayaran,” katanya dalam satu kenyataan. Mengulas lanjut, Dr. Morshidi berkata, DBKU menyaran peniaga Bazar Ramadan pada tahun ini dapat meneruskan perniagaan mereka secara atas talian dengan menggunakan platform yang sedia ada seperti self-collect, khidmat penghantaran melalui runner ataupun aplikasi penghantaran seperti Grab Food, Food Panda, Helpy Service dan lainlain.

“Selain itu, DBKU juga berharap peniaga makanan sentiasa mengamalkan tahap kebersihan diri yang tinggi dan pengendalian makanan yang baik agar makanan yang dijual adalah selamat dan bersih serta bebas dari segala kemungkinan yang boleh menyebabkan penyakit bawaan makanan dan minuman seperti keracunan makanan.

Selain itu, sebarang penggunaan bekas Styrofoam atau polystyrene tidak dibenarkan. “Di samping itu, DBKU turut menyarankan agar runner yang terlibat dalam perkhidmatan penghantaran mengamalkan langkah-langkah keselamatan diri seperti memandu atau menunggang kereta atau motosikal dengan cermat dan berhemah serta pencegahan Covid-19 seperti memakai topeng muka, sentiasa mencuci tangan dengan pencuci tangan, mengamalkan penghantaran tidak bersentuhan, mematuhi jarak sosial satu meter di antara satu sama lain dan meletakkan pesanan makanan di dalam bekas yang disediakan khas oleh pelanggan (jika ada),” jelasnya.

Ujarnya, mohon kerjasama orang awam untuk menjaga diri masing-masing serta patuh kepada arahan sepanjang Perintah Kawalan Pergerakan dikuatkuasakan agar rantaian wabak Covid-19 dapat dihentikan.

See author's posts


Tumbukan Fury bernilai RM246 juta

TYSON Fury memperolehi £46 juta (RM246 juta) tahun lalu untuk muncul atlet sukan tempur paling kaya di dunia.

Juara dunia heavyweight itu beraksi tiga pertarungan dalam masa 12 bulan terakhir dengan yang terkini menewaskan Deontay Wilder pada aksi ulangan Februari lalu.

Fury mengaut £40 juta (RM214 juta) hasil hadiah wang kemenangan dan baki pendapatannya menerusi penajaan.

Petinju Britain itu menduduki ranking ke-11 dalam senarai ahli sukan berpendapatan paling tinggi di dunia dikeluarkan Forbes, lima tangga di atas Conor McGregor dan lapan di hadapan Joshua.

Wilder pula menduduki ranking ke-20 dan berpeluang merampas gelaran dunia apabila menentang Fury buat kali ketiga tahun ini.

Bekas juara dunia UFC dari Ireland, McGregor hanya sekali bertarung sejak 2018 ketika menewaskan Donald Cerrone dalam masa 40 saat pada Januari lalu.

Dia meraih £26 juta (RM139 juta) daripada pertarungan itu dan £13 juta (RM69 juta) hasil penajaan, £1 juta (RM5.36 juta) lebih mengatasi Joshua.

Petinju Britain itu tewas tetapi merampas semula gelaran heavyweight dunia tahun lalu apabila kalah kepada Andy Ruiz Jr di New York sebelum menewaskan lawan dari Amerika itu di Arab Saudi pada Disember lalu.

Joshua meraih £38 juta (RM204j) hasil wang kemenangan dan £9 juta (RM48 juta) lagi menerusi penajaan dan periklanan.

Senarai atlet paling kaya dikeluarkan Forbes menyaksikan superstar tenis Switzerland, Roger Federer mengungguli carta buat kali pertama dengan meraih £86 juta (RM461j) memintas Cristiano Ronaldo (£85j) and Lionel Messi (£84j).

Bintang Paris Saint-Germain dan Brazil, Neymar di tangga keempat manakala legenda bola keranjang, LeBron James di tempat kelima.

Stephen Curry, Kevin Durrant (kedua-duanya bola keranjang), Tiger Woods, Kirk Cousins and Carson Wentz (kedua-duanya pemain bola sepak Amerika) menduduki kelompok 10 teratas.

Selepas Wilder, petinju paling kaya ialah Canelo Alvarez yang mengaut £30 juta.-AFP

See author's posts


Toh Puan Raghad sumbang buah kurma jayakan program Ramadan RTM Sarawak

KUCHING: Isteri Yang di-Pertua Negeri Sarawak, Toh Puan Datuk Patinggi Raghad Kurdi Taib antara penyumbang bagi menjayakan program pandu lalu Ramadan anjuran Jabatan Penyiaran Malaysia (RTM) yang dijadualkan berlangsung esok.

Toh Puan Datuk Patinggi Raghad Kurdi Taib, semalam telah menyerahkan sumbangan beliau berupa buah kurma pada satu majlis ringkas di Wisma Mahmud, Demak Jaya.

Mewakili Pengarah RTM RTM Sarawak dalam menerima sumbangan adalah Azmi Ahmad. Turut serta, Ketua Unit Pemasaran, Promosi dan Penyeliaan Iklan, Atikah Mahali.

Pada masa sama, turut diadakan ialah majlis berbuka puasa di Astana Negeri Sarawak diikuti Solat Maghrib, Isyak dan Solat Tarawih berjemaah.

Antara yang memeriahkan suasana berbuka puasa ialah pihak Universiti Malaysia Sarawak (UNIMAS) dan Yayasan Budaya Melayu Sarawak.

Turut hadir, Naib Canselor UNIMAS Prof. Datuk Dr. Mohamad Kadim Suaidi  dan Pengurus Besar Amanah Khairat Yayasan Budaya Melayu Sarawak Datu Dr. Sanib Said.

See author's posts


Tunggang motosikal ambil anak pulang

KOTA SAMARAHAN: Kasih seorang ayah kepada anak,
pasti tidak ada tandingannya, meski pun mempunyai kelemahan diri namun Pak Man,
46, sanggup datang sendiri untuk mengambil anaknya di kampus setelah lebih
sebulan terkandas sepanjang tempoh Perintah Kawalan Pergerakan (PKP).

Berulang kali
melafazkan tanda syukur, seorang bapa yang lebih senang dengan panggilan Pak
Man gembira apabila melihat kelibat anaknya, Mohd. Faizul, keluar merapatinya
untuk dibawa pulang ke rumah mereka.

Apa yang menyayat
hati para barisan hadapan Universiti Malaysia Sarawak (UNIMAS) yang mengendali
proses penghantaran pulang Institu Pengajian Tinggi (IPT) Zon Sarawak ialah indahnya
kasih sayang seorang bapa untuk anaknya.

“Saya tidak
mempunyai pengangkutan lain selain motosikal namun begitu saya bersyukur, anak
saya telah kembali kepada keluarga.

“Saya juga ingin
mengucapkan rasa terima kasih kepada UNIMAS kerana menjaga anak saya dan
pelajar lain sepanjang wabak ini melanda.

“Apapun, saya
berharap, warga UNIMAS yang bertugas juga menjaga diri dengan baik semasa
bertugas,” sambungnya lagi.

Bagi Mohd.
Faizul, penuntut UNIMAS yang mengambil jurusan Kajian Hubungan Industri dan
Perburuhan Fakulti Sains Sosial dan Kemanusiaan Tahun 1 turut merasa syukur
kerana dibenarkan pulang bertemu keluarga semula.

“Apabila mendapat
berita tersebut pada Khamis lalu, saya terus menghubungi ayah saya untuk
memaklumkan kepada mereka,” katanya sambil berharap semua pelajar yang masih
tinggal di kampus, untuk terus mematuhi peraturan yang ditetapkan.

“Saya berharap
rakan-rakan yang masih terkandas supaya bersabar dan saya mendoakan semoga
segala urusan dipermudahkan dan dilancarkan.

“Cepat atau
lambat, kerajaan pasti akan hantar pelajar pulang ke pangkuan keluarga
masing-masing,” tambahnya.

See author's posts


Hala tuju ekonomi masa depan

SIDANG MEDIA… Datuk Patinggi Tan Sri Abang Johari Tun Openg ketika sidang media selepas menyempurnakan Majlis Perasmian Sibu Digital Innovation Hub (SDIH) dan SDeCloud di Sibu, semalam.

SIBU: ‘Gangguan ekonomi’ adalah trend yang akan menentukan hala tuju ekonomi pada masa depan yang berteraskan kepada data besar.

Premier Sarawak, Datuk Patinggi Tan Sri Abang Johari Tun Openg berkata, selepas itu ialah disebut sebagai data sains yang menganalisakan data dan seterusnya mewujudkan produk yang baharu.

“Sebab itu disebut sebagai ‘disruptive’, dalam satu proses, maka dalam proses tersebut akan timbul satu lagi idea yang baharu.

“Di Sarawak, saya telah lancarkan pendekatan ini pada 2017 yang mana kita ada ‘roadmap’ untuk kita transform (transformasi) ekonomi kepada ekonomi digital yang berdasarkan data dan sumber.

“Dalam tempoh 2017 hingga 2022, kita mahu transform hala tuju ekonomi berdasarkan data kita. Dalam menuju hala tuju ini membawa kepada penubuhan Lembaga Multimedia Sarawak (SMA) yang memantau pembangunan infrastruktur digital dan ekonomi serta Perbadanan Ekonomi Digital Sarawak (SDEC),” jelasnya kepada pemberita selepas Majlis Perasmian Sibu Digital Innovation Hub (SDIH) dan SDeCloud di sini, semalam.

Katanya, kerajaan memerlukan syarikat pemula (startup) yang diwujudkan serta mempunyai kepakaran untuk menukarkan segala pendekatan dan menggunakan data ini sebagai satu daripada sumber untuk mewujudkan industri baharu.

“Inilah yang hendak kita laksanakan, tahniah kepada orang Sibu kerana sudah ada ‘disruptive innovation center’. Terpulang kepada mereka untuk menghasilkan apa juga aplikasi dan produk daripada data yang ada,” ujarnya sambil merujuk kepada Caliphs Digital Group (CDG).

SDEC bekerjasama dengan CDG dalam mewujudkan satu kawasan atau tempat yang mana peniaga boleh mempelajari selok-belok mengenai penggunan digital dalam perniagaan mereka.

CDG adalah syarikat anak jati Sibu dan merupakan syarikat pengendali yang dilantik dan dipertanggungjawab oleh SDEC untuk mengendali operasi hab digital di Sibu.

Sementara itu, ketika ditanya sama ada perjumpaan dengan ahli-ahli Parlimen dari Gabungan Parti Sarawak (GPS) di Kuala Lumpur semalam tiada kaitan dengan Pilihan Raya Umum ke-15 (PRU-15) yang dijangka akan diadakan pada bila-bila masa sahaja

Premier Sarawak menyifatkan perjumpaan tersebut hanyalah pertemuan biasa dan tiada kaitan dengan PRU15.

“Tidak ada apa-apa, perjumpaan saya macam biasa kerana selalunya jika ada persidangan Parlimen, saya akan berjumpa dengan ahli Parlimen kita.

“Dan disana kita bincanglah kalau ada draf undang-undang yang di perkenalkan di Parlimen, kita mempunyai persepktif yang sebenar mengenai undang-undang tersebut, ia hanya perjumpaan biasa,” ujarnya.

SDIH yang terletak di Jalan Kuda, Kampung Nangka melaksanakan 80 program latihan, bengkel, kursus, seminar dan sebagainya serta dihadiri oleh 3,822 peserta dari pelbagai latar belakang.

Turut hadir, Timbalan Menteri Pendidikan, Inovasi dan Pembangunan Bakat, Dr. Annuar Rapa’ee, Setiausaha Kerajaan Negeri, Dato Sri Mohamad Abu Bakar Marzuki, Ketua Pegawai Eksekutif SDEC, Sudarnoto Osman, Pengurus Besar SMA, Dr Zaidi Razak dan Residen Bahagian Sibu, Wong Hie Seng.

Oleh AKUN GIMAN

See author's posts


Kemunculan monyet belanda jadi tanda tanya

SARIKEI: Kemunculan seekor monyet belanda atau nama sainstifiknya Nasalis Larvatus
di taman permainan perumahan Susur Jambu, pagi semalam menggemparkan penduduk
yang tinggal berhampiran.

Spesies yang terlindung itu dikatakan muncul pada jam 11.00 pagi semalam
menjadi tanda tanya penduduk sebelum ia menghilangkan diri.

Monyet belanda juga dikenali sebagai bayau mudah dikenali kerana hidungnya
yang panjang dan mancung berbanding spesies monyet lain.

Seorang pengguna laman sosial Facebook yang dikenali sebagai Awang Bundle
memuat naik gambar dan video monyet belanda yang dirakam selama 1.06 minit ke
laman Facebook, tengah hari semalam.

Monyet belanda tersebut duduk didahan pokok di taman permainan ketika
dirakam yang kemudiannya bergayut didahan pokok sebelum menghilangkan diri
daripada pandangan lensa kamera telefon pintar.

See author's posts


Boris Johnson timang anak lelaki

LONDON: Perdana Menteri Britain, Boris Johnson mendapat khabar gembira apabila tunangnya, Carrie Symonds selamat melahirkan bayi lelaki di Hospital London semalam.

Kelahiran itu berlaku tiga minggu selepas Johnson dimasukkan ke hospital kerana jangkitan koronavirus (Covid-19).

“Ibu dan bayi dalam keadaan sihat dan selamat,” kata jurucakap pasangan tersebut,

Johnson, 55, pernah berkahwin dua kali dan bercerai pada 2018 selepas 26 tahun hidup dengan bekas isterinya sebelum bercinta dengan Symonds, 31, sejak awal tahun lalu.

Pemimpin Britain itu bakal menjadi Perdana Menteri United Kingdom pertama berkahwin ketika memegang jawatan berkenaan.

Beliau dan Symonds sudah pun mencatat sejarah apabila menjadi pasangan pertama belum berkahwin yang tinggal di kediaman rasmi Perdana Menteri. – AFP

See author's posts


Pindaan jawatan KM letak S’wak dalam perspektif betul

TUMPUAN… Dato’ Sri Abdul Karim Rahman Hamzah menjawab soalan daripada pengamal media pada Mesyuarat Penggal Petama Dewan Undang Negeri Sarawak kali ke-19 di DUN Kuching, semalam. • Foto HERRIEY NAHA

KUCHING: Pindaan perlembagaan untuk menamakan semula jawatan Ketua Menteri Sarawak sebagai “Premier” akan meletakkan Sarawak dalam perspektif yang betul.

Menteri Pelancongan, Industri Kreatif dan Seni Persembahan Dato Sri Abdul Karim Rahman Hamzah yang akan membentangkan Rang Undang-undang Perlembagaan Negeri Sarawak (Pindaan) 2022 pada Sidang Dewan Undangan Negeri (DUN) berkata, ia merupakan RUU yang baik dan percaya ia juga kehendak rakyat Sarawak.

“Walaupun tiada perubahan signifikan di sini, ini hanya memperhalusi keadaan termasuk bagi jawatan Menteri Muda yang boleh menimbulkan kekeliruan.

“Jika kita mengambil contoh macam Menteri Muda, ia boleh menyebabkan banyak kekeliruan, apabila mereka pergi ke luar negara mereka dilayan seperti pembantu kepada Menteri sedangkan ia tidak sepatutnya.

“Jadi istilah yang sesuai untuk mereka adalah Timbalan Menteri supaya semua orang tahu perkara itu. Begitu juga dengan Ketua Menteri, saya rasa kita tidak mahu setanding dengan Pulau Pinang atau Melaka,” katanya selepas Majlis Angkat Sumpah di Dewan Undangan Negeri (DUN) di sini, semalam.

Ketika ditanya mengenai terjemahan Bahasa Malaysia yang sesuai untuk ‘Premier’, Abdul Karim berkata, Dewan Bahasa dan Pustaka akan memberikan takrifan yang tepat mengenai terjemahan tersebut.

“Dewan Bahasa akan menjadi entiti yang lebih baik untuk mentakrifkan mengenainya.

“Tetapi, saya melihat istilah ‘premier’ sudah cukup baik sama ada untuk Bahasa Malaysia atau Bahasa Inggeris. Jika Premier League kita oleh guna Liga Premier, kenapa kita tidak boleh?, saya fikir ia akan diterima dengan baik,” ujarnya.

Dalam pada itu, beliau percaya rakyat Sarawak akan menerima Rang Undang-undang (RUU) Perlembagaan Negeri Sarawak (Pindaan), 2022 yang akan dibentangkan hari ini (15 Februari).

“Setakat ini, saya tidak akan dapat membuat generalisasi atau melihat apakah jawapan penuh, tetapi mereka yang saya dapat lihat menghantar mesej kepada saya terutamanya daripada orang Sarawak mereka sangat gembira dengan RUU yang akan saya bentangkan esok (hari ini).

“Tetapi, saya menunggu sehingga esok (hari ini) untuk perbincangan penuh, jadi terlalu awal untuk saya mengulas rang undang-undang itu hari ini (semalam). Saya dapat lihat bahawa rakyat Sarawak faham dan mereka suka RUU dan perubahan itu,” katanya.

Tambahnya, RUU itu akan menjurus kepada pengendalian lebih autonomi yang diperjuangkan selama ini.

“Ya, perkara seperti ini yang kita perjuangkan selama ini, sebab kami ketika turun ke London adalah untuk mempelajari lebih lanjut mengenai IGC (Jawatankuasa Antara Kerajaan), Perjanjian Malaysia 1963 (MA63) dan sebagainya. Ini hanyalah sebahagian daripada perkara kecil yang kita cuba dapatkan secara perlahan-lahan,” ujarnya.

Jelasnya, mengenai langkah sama ada langkah tersebut memberi tekanan kepada Putrajaya beliau berkata, tiada tekanan daripada kerajaan negeri.

“Kita hanya memperhalusi apa yang sepatutnya apabila membentuk Malaysia. Semasa pembentukan itu, terdapat lima penandatangan iaitu United Kingdom, Persekutuan Tanah Melayu, Singapura, Sabah dan Sarawak.

“Tetapi, selepas Malaysia dibentuk, dua entiti terakhir iaitu Sabah dan Sarawak nampaknya sudah cair dan menjadi seperti mana-mana negeri kecil yang berada dalam Persekutuan Tanah Melayu. Jadi sebab itu, kita kena letak perkara ini dalam perspektif yang betul,” katanya.

See author's posts


RM200 juta bagi pembinaan tambahan 173 PEDi

KENANGAN… Menteri Komunikasi dan Multimedia Tan Sri Annuar Musa bergambar kenangan bersama pengerusi- pengerusi PEDi (Pusat Ekonomi Digital) Kelantan, kelmarin. • Foto BERNAMA

KOTA BHARU:  Kerajaan memperuntukkan sebanyak RM200 juta bagi pembinaan tambahan 173 Pusat Ekonomi Digital Keluarga Malaysia (PEDi) di seluruh negara yang dijangka siap pada tahun depan.

Menteri Komunikasi dan Multimedia Tan Sri Annuar Musa berkata setakat ini terdapat 911 PEDi di seluruh negara telah beroperasi dengan menyediakan capaian internet selain kemahiran asas digital kepada masyarakat setempat terutamanya di kawasan luar bandar.

Katanya, tambahan pembinaan PEDi itu dapat merealisasikan hasrat pihaknya untuk menjadikan setiap kawasan Dewan Undangan Negeri (DUN) memiliki sekurang-kurangnya satu pusat internet komuniti berkenaan.

“Setakat ini pihak kami telah merekodkan lebih 1.2 juta pengguna di seluruh negara menerima manfaat daripada PEDi. Oleh itu, penambahan PEDi ini kelak dapat memperluaskan lagi capaian internet kepada masyarakat terutamanya di kawasan luar bandar.

“Selain menyediakan kemudahan capaian internet, kami juga akan mewujudkan peranti internet yang dapat membolehkan komuniti untuk membawanya pulang ke rumah. Fungsinya akan lebih tersebar luas, selain kemudahan rangkaian internet kawasan setempat tanpa wayar (WiFi) juga akan diperluaskan,” katanya.

Beliau berkata demikian kepada pemberita selepas hadir Majlis Penyampaian Watikah Pelantikan Pengerusi Pusat Ekonomi Digital Keluarga Malaysia (PEDi), di sini hari ini, yang turut dihadiri Pengarah negeri Suruhanjaya Komunikasi dan Multimedia (MCMC) Kelantan Abd Mubin Mohd Zain.

Mengulas mengenai watikah pelantikan itu, Annuar berkata pihaknya telah melantik secara rasmi lebih 900 orang sebagai Pengerusi PEDi bagi memastikan trasformasi PEDi dapat dilaksanakan.

“Antara perkara penting adalah memastikan PEDi dapat menyusun program secara aktif selain membolehkan MCMC dan Perbadanan Ekonomi Digital Malaysia (MDEC) secara bersama menyampaikan program yang boleh mengalakkan usahawan muda yang berada di luar bandar untuk menjadi peserta dan memahami ekonomi digital.

“Kami harap inisiatif ini dapat membuka ruang kepada golongan muda untuk  menceburi bidang perniagaan menggunakan kemudahan yang ada di platform e-dagang serta kemudahan lain yang berkaitan dengan galakan ekonomi digital yang kementerian sedang lakukan,” katanya. – Bernama

See author's posts


Semarakkan semangat patriotisme

MUKAH: Keadaan semasa yang agak suram berikutan pandemik covid-19 tidak menghalang Politeknik Mukah (PMU) untuk menyemarakkan semangat patriotisme dan cintakan negara di kalangan warganya.

Untuk ke arah itu, mereka mengadakan perhimpunan sambil bernyanyi lagu Jalur Gemilang  sebagai tanda cintakan tanah air  di depan Bangunan Pentabiran institusi pengajian tinggi di Kawasan Judan itu baru-baru ini.

Program yang dilaksanakan dalam pendekatan norma baharu terutama dari segi  pematuhan SOP yang ditetapkan terbukti dapat mencetuskan semangat cintakan negara di kalangan  warga yang terlibat.

Turut kelihatan dalam menyemarakkan suasana program yang cukup bermakna itu ialah Timbalan Pengarah (Akademik), Mohd Sani Said dan Timbalan Pengarah (Sokongan Akademik), Iskandar Reduan.

See author's posts


KM Pulau Pinang difitnah, laporan polis dibuat

GEORGE TOWN: Satu laporan polis telah
dibuat terhadap seorang pemilik akaun Facebook kerana dikatakan menfitnah Ketua
Menteri Pulau Pinang Chow Kon Yeow menerusi catatan di laman media sosial itu.

Setiausaha politik Ketua Menteri Teh
Lai Heng berkata, Jumaat lepas kira-kira jam 7.45 malam, pemilik akaun Facebook
‘Nik Nasrul’ telah menerbitkan satu gambar Chow dan memetik kata-kata Ketua
Menteri Pulau Pinang itu sebagai berkata kerajaan negeri mempunyai kuasa untuk
mengeluarkan kad pengenalan Malaysia bagi warga China serta Hong Kong, dan
kerajaan persekutuan tidak seharusnya campur tangan.

Teh berkata, catatan Facebook itu
merupakan satu fitnah terhadap Chow, kerana ketua menteri itu tidak pernah
mengeluarkan kenyataan yang sedemikian.

“(Chow,) sebagai Ketu Menteri
Pulau Pinang dan rakyat Malaysia, menghormati serta menjunjung perlembagaan
negara berhubung isu kewarganegaraan, yang terletak di dalam bidang kuasa
kerajaan persekutuan, dan bukannya kerajaan negeri Pulau Pinang,” katanya kepada pemberita ketika ditemui
selepas membuat laporan polis di balai polis Jalan Patani di sini semalam. –
BERNAMA

See author's posts


AKUI ‘DAHAGAKAN’ PIALA

SKUAD Sri Aman FA Bawah 25 diharapkan mampu menempa kejayaan dengan membawa pulang Piala Liga SSC-FAS 2021 ke ‘Bumi Simanggang’ pada musim ini.

Keinginan itu disuarakan oleh Presiden Persatuan Bola Sepak Bahagian Sri Aman (FASA), Datuk Francis Harden Hollis serta mengakui telah lama ‘dahagakan’ piala kemenangan untuk diraikan.

“Saya harap skuad muda bawah 25 pada musim ini akan menjulang nama Sri Aman dengan membawa pulang kejayaan yang paling dinanti-nantikan peminat dan penyokong di sini setelah sekian lama.

“Dengan pengurusan terbaik serta pemain yang diamanahkan oleh FASA pada kali ini, saya percaya hasrat merealisasikan impian itu tidak mustahil akan menjadi kenyataan pada musim ini,” katanya.

Harden yang juga Menteri Muda Kesejahteraan Komuniti Sarawak berkata tidak mustahil impian itu dapat direalisasikan sekiranya mentaliti ingin menang diterapkan dalam diri setiap individu namun dalam apa jua pertandingan pasti ada cabaran yang perlu dihadapi.

Beliau turut percaya aspek mentaliti menjadi juara yang diterapkan oleh pemain yang diamanahkan adalah kunci utama yang akan mampu membantu membawa pulang kejayaan pada kejohanan itu nanti.

“Saya mengingatkan setiap pemain muda Sri Aman 2021 supaya mempunyai mentaliti menjadi juara dan kemenangan dalam setiap perlawanan memastikan kejayaan milik mereka.

“Kalau ada mentaliti untuk menang, kita boleh mencapai kemenangan. Tetapi kejayaan itu tidak datang secara percuma melainkan dengan usaha, memberi segala perhatian, fokus, disiplin, kerja berpasukan dan saling membantu rakan lain dalam pasukan,” ujarnya.

Beliau berkata antara sebab sesebuah pasukan itu menyinar adalah keinginan kuat untuk mencapai sesuatu kejayaan.

Pada masa sama Harden yang juga merupakan Ahli Dewan Undangan Negeri (ADUN) Simanggang mahu pengurusan yang baharu yang dikendalikan oleh Pengurus Pasukan, Awang Putrayusrie Awang Redzuan akan menjalankan amanah yang diberikan ini, dengan memastikan skuad itu melangkah jauh pada kali ini.

“Penyertaan skuad Sri Aman pada kali ini agak tampak menarik apabila mendapat khidmat dua beradik kembar yang merupakan lagenda bola sepak Malaysia dan Sarawak, Ramos dan Ramles Sari bersama Sufian Ibrahim yang akan mengemudi pasukan ini.

“Saya percaya dengan adanya barisan jurulatih berpengalaman ditambahkan lagi dengan pemain-pemain handalan yang dipilih mewakili pasukan ini, adalah tidak mustahil kita akan membawa pulang kejayaan sekali gus menjulang nama Sri Aman dalam sukan bola sepak di negeri ini,” tegas beliau.

Oleh ADI SAFARMAN

See author's posts


Rakyat Malaysia antara suspek dalang penipuan pekerjaan di Myanmar

BANGKOK: Polis Thailand menahan suspek dalang sindiket penipuan pekerjaan di Myanmar dan sedang meningkatkan gerakan memburu suspek lain termasuk warga Malaysia.

Pesuruhjaya Biro Siasatan Pusat Jirabhop Bhuridej berkata ahli perniagaan berusia 33 tahun dari China itu dipercayai dalang sindiket yang memikat pencari kerja terutama warga Thailand untuk bekerja di bandar sempadan Myawaddy, Myanmar.

Beliau berkata siasatan awal mendapati sindiket itu memikat pencari kerja dengan menjanjikan pekerjaan bergaji tinggi di Mae Sot di wilayah Tak tetapi sebaliknya memaksa mereka menyeberang sempadan ke Myawaddy di Myanmar untuk bekerja sebagai penipu.

Dia ditahan di Bangkok pada Ahad.

“Polis Thailand memulakan siasatan tahun lepas. Kami mengeluarkan waran tangkap ke atas 19 individu termasuk 11 warga Thailand, China (tiga), Myanmar (tiga), seorang warga Malaysia dan Filipina.

“Setakat ini, kami menahan tujuh warga Thailand dan seorang warga China (dalang),” katanya.

Sementara itu, Penguasa Bahagian Antipemerdagangan Orang, Man Menyam berkata polis memulakan siasatan selepas tujuh warga Thailand yang menjadi mangsa penipuan pekerjaan diselamatkan di Mae Sot.

Beliau berkata mangsa termasuk lima wanita terpikat untuk bekerja di Myawaddy dan mereka dihukum serta dipukul apabila gagal mencapai sasaran yang ditetapkan oleh penyelia mereka, warga Malaysia dan Filipina.

“Mangsa selamat pulang ke rumah selepas ahli keluarga membayar wang tebusan sebanyak 50,000 baht setiap seorang,” katanya kepada Bernama.

Beliau berkata mangsa kemudiannya membuat laporan di Bahagian Antipemerdagangan Orang. – Bernama.

See author's posts


Jual Burasak dalam talian ketika PKP

PONTIAN: Seorang pengusaha makanan tradisi masyarat Bugis, burasak dan lepat loi di Pekan Nanas, di sini, memanfaatkan teknologi masa kini untuk mengembangkan perniagaannya secara dalam talian selepas pendapatannya terjejas berikutan Perintah Kawalan Pergerakan (PKP).

Siti Nor Isah Sirin berkata, beliau yang tidak dapat menjual burasak di gerai sepanjang tempoh PKP beralih kepada media sosial selepas mendapat banyak pertanyaan mengenai makanan tradisional itu daripada pelanggan tetapnya.

“Melalui kaedah ini, orang ramai lebih mudah menempah burasak yang dihasilkan kerana tempahan boleh dilakukan terus menerusi akaun Facebook Burasak lNDUK TOK dan aplikasi Whatsapp.

“Semasa Ramadan ini, tempahan burasak yang diterima secara dalam talian amat memberangsangkan. Selain itu, tempahan dari luar kawasan Pekan Nenas akan dibungkus dengan rapi dan dihantar menggunakan perkhidmatan Poslaju,” katanya kepada Bernama ketika ditemui baru-baru ini.

Siti Nor Isah yang mempelajari proses pembuatan burasak daripada ibu mertuanya, Norzin Jaafar dan kakak iparnya, Noreenherlina Nordin berkata bermula dengan tempahan kira-kira 100 ikat pada hari biasa, kini tempahannya meningkat sebanyak tiga kali ganda menjelang sambutan Aidilfiri.

Beliau yang mengusahakan perniagaan burasak bersama suaminya bersyukur kerana perniagaan Burasak Induk Tok itu semakin dikenali ramai sekali gus dapat membantu menambah pendapatan keluarga.

Maka, tidak hairanlah pengusaha burasak dan lepat loi itu sentiasa tidak ‘menang tangan’ dengan tempahan luar biasa daripada pelanggan khususnya apabila tiba musim perayaan Aidilfitri.

“Ini adalah rezeki daripada Allah SWT untuk membantu saya sekeluarga, meskipun dalam tempoh PKP, orang ramai masih membeli dan mencari burasak. Apatah lagi,buat pertama kalinya pada Ramadan ini saya memperkenalkan set untuk juadah berbuka yang turut mendapat sambutan ramai,” kata surirumah berusia 33 tahun itu.

Siti Nor Isah menjual lima keping burasak yang sudah siap dibungkus dan direbus dengan harga RM8 selain menawarkan pakej Ramadan beserta rendang dan ayam masak Bugis.

“Pelanggan juga boleh membeli set lauk bersama lima keping burasak dan lima lepat loi. Pakej yang ditawarkan oleh Burasak Induk Tok ini adalah set ayam masak Bugis (RM11) dan set rendang daging (RM12) yang menjadi pilihan utama pelanggan.

Menurut Siti Nor Isah, beliau juga menawarkan burasak sejuk beku dan sering mendapat tempahan luar daerah termasuk Kuala Lumpur.

“Saya berharap perniagaan burasak jenama Induk Tok ini akan lebih dikenali oleh masyarakat. Meskipun banyak cabaran yang perlu ditempuhi, namun ia tidak mematahkan semangat saya untuk memperkukuhkan jenama ini,” katanya sambil berharap lebih ramai golongan muda mempelajari kaedah memasak makanan tradisional itu agar tidak hilang di telan zaman. – Bernama

See author's posts


Rais Yatim Speaker Dewan Negara Ke-18

KUALA LUMPUR: Bekas Menteri Penerangan, Komunikasi dan Kebudayaan Tan Sri Dr Rais Yatim dimasyhurkan sebagai Yang Dipertua Dewan Negara Ke-18 semalam.

Rais, 78, merupakan antara tiga calon yang dikemukakan untuk memegang jawatan itu selain Senator Mohd Yusmadi Mohd Yusoff dan Senator Theodore Douglas Lind.

Bagaimanapun, Theodore menarik diri pada saat akhir.

Pemilihan Yang Dipertua Dewan Negara baharu dibuat bagi menggantikan Tan Sri S. A. Vigneswaran yang tamat perkhidmatan pada 22 Jun lepas, dilakukan menerusi undi bersurat.

Keputusan undian itu menyaksikan Rais memperoleh 45 undi manakala Mohd Yusmadi 19 undi dan seorang tidak hadir.

Keputusan undian diumumkan oleh Timbalan Yang Dipertua Dewan Negara Senator Datuk Seri Abdul Halim Abd Samad.

Terdahulu, usul pencalonan Rais dilakukan oleh Menteri di Jabatan Perdana Menteri (Parlimen dan Undang-Undang) Datuk Takiyuddin Hassan mewakili Perdana Menteri Tan Sri Muhyiddin Yassin mengikut Peraturan Mesyuarat 4(1), Peraturan-Peraturan Majlis Mesyuarat Dewan Rakyat.

Usul itu disokong oleh Timbalan Menteri di Jabatan Perdana Menteri (Parlimen dan Undang-Undang) Datuk Shabudin Yahya manakala pencalonan Mohd Yusmadi dilakukan oleh Senator Dr Ahmad Azam Hamzah.

Berlaku sedikit perbahasan apabila pencalonan Rais dipertikai oleh Senator Nga Hock Cheh yang menganggap ia bertentangan dengan Peraturan Mesyuarat Dewan Negara memandangkan Muhyiddin bukan Ahli Dewan Negara.

“Dinyatakan setiap Ahli Dewan Negara yang hendak mencadangkan ahlinya sebagai calon Yang Dipertua Dewan mestilah memastikannya suka berkhidmat dan cadangan perlulah diberikan dalam tempoh dua hari sebelum tempoh persidangan.

“Saya ingin berhujah bahawa Muhyiddin bukan Ahli Dewan Negara, maka Yang Amat Berhormat tidak berhak mencalonkan Tan Sri Rais Yatim sebagai calon untuk jawatan ini. Sehubungan itu, pencalonan ini harus ditolak,” katanya.

Bagaimanapun hujahan itu ditolak oleh Abdul Halim dan memutuskan Muhyiddin sememangnya berhak mencalonkan Rais.

“Saya mendengar dengan penuh teliti dan faham, walaupun perdana menteri bukan Ahli Dewan Negara tetapi beliau merupakan Ketua Majlis yang bertindak dalam menentukan tarikh persidangan Dewan Negara dan Dewan Rakyat.

“Tidak dinyatakan dalam mana-mana Peraturan Mesyuarat hanya Ahli Dewan Negara sahaja yang boleh mencalonkan seorang ahli yang lain sebagai calon Yang Dipertua Dewan Negara,” katanya.

Perkara yang dinyatakan oleh Timbalan Speaker itu kemudiannya disokong oleh Takiyuddin.

Walaupun Nga cuba membantah, Abdul Hamid menyatakan keputusannya muktamad dan memutuskan untuk menjalankan pemilihan dengan undi bersurat memandangkan pencalonan lebih daripada seorang, bersesuaian dengan Peraturan Mesyuarat 2 (3). – Bernama

See author's posts


Kapal karam jejaskan ekosistem

COLOMBO: Wakil Pertubuhan Bangsa Bersatu (PBB) di Sri Lanka berkata, kapal kontena yang karam selepas terbakar ketika mengangkut bahan kimia dari Colombo menyebabkan kerosakan serius apabila melepaskan bahan berbahaya ke dalam ekosistem.

X-Press Pearl yang didaftar di Singapura tenggelam Khamis lalu selepas sebulan selepas terbakar yang menimbulkan kebimbangan mengenai kemungkinan bencana alam sekitar.

PBB berkata, pihaknya mengkoordinasi usaha antarabangsa dan membantu Sri Lanka dalam menilai kerosakan, usaha pemulihan dan mencegah bencana sama di masa depan.

“Darurat alam sekitar seperti ini menyebabkan kerosakan serius kepada planet dengan membebaskan bahan berbahaya ke dalam ekosistem.

“Ini mengancam nyawa dan kehidupan penduduk di kawasan pesisir,” kata Penyelaras Residen PBB di Sri Lanka, Hanaa Singer-Hamdy dalam satu kenyataan semalam.

Pasukan pakar tumpahan minyak dan kimia PBB yang disediakan oleh Kesatuan Eropah dihantar ke Sri Lanka.

Sri Lanka mengemukakan tuntutan ganti rugi sementara sebanyak AS$40 (RM166 juta) juta daripada X-Press Feeders bagi menampung sebahagian kos pemadaman kebakaran, yang meletus pada 20 Mei lalu ketika kapal itu berlabuh kira-kira 9.5 batu nautika (18 kilometer) di barat laut Colombo dan menunggu untuk memasuki pelabuhan.

Tentera laut Sri Lanka percaya kebakaran itu disebabkan oleh muatan kimia terdiri daripada 25 tan asid nitrat dan bahan kimia lain, yang kebanyakannya musnah dalam kebakaran. Bagaimanapun serpihan termasuk gentian kaca yang terbakar dan palet plastik mencemarkan pantai berdekatan.

Manifes kapal yang dilihat oleh The Associated Press menyatakan kapal itu membawa kurang daripada 1,500 kontena, dengan 81 daripadanya dinyatakan sebagai barang “berbahaya”.

Kebimbangan utama tertumpu kepada kira-kira 300 tan minyak yang digunakan sebagai bahan api kapal tetapi pegawai mengatakan ia mungkin terbakar dalam kebakaran.

Kedua-dua pihak berkuasa Sri Lanka dan pengendali kapal, X-Press Feeders berkata setakat ini tidak ada tanda-tanda tumpahan minyak.-AFP

See author's posts


PM Anwar lakukan lawatan rasmi ke Filipina 1 – 2 Mac

PUTRAJAYA: Perdana Menteri Datuk Seri Anwar Ibrahim akan mengadakan lawatan rasmi ke Republik Filipina esok hingga 2 Mac ini, lawatan rasmi sulungnya ke republik itu sejak menyandang jawatan Perdana Menteri Malaysia ke-10.

Menurut kenyataan Kementerian Luar, Anwar akan mengadakan pertemuan dengan Presiden Ferdinand R. Marcos Jr  dan kedua-dua pemimpin itu dijangka membincangkan pelbagai perkara berkaitan kerjasama dua hala seperti kerjasama keselamatan, pertanian dan industri halal dan ekonomi digital.

Kedua-dua pemimpin juga akan membincangkan isu serantau serta antarabangsa yang mempunyai kepentingan bersama.

“Lawatan ini mencerminkan hubungan akrab antara Malaysia dan Filipina selaku jiran rapat serta negara anggota ASEAN.

“Ia juga akan memberi peluang kepada kedua-dua pihak untuk memperkasa jaringan kerjasama dua hala bertunjangkan kepentingan bersama, peningkatan kerjasama ekonomi dan politik serta jalinan antara rakyat,” menurut kenyataan itu.

Anwar juga dijadual menyampaikan syarahan umum bertajuk “30 Tahun Selepas Gelombang Kebangkitan Asia: Pengajaran Strategik Buat ASEAN” di Universiti Filipina serta mengadakan pertemuan dengan diaspora Malaysia di Filipina.

Beliau diiringi isteri Datuk Seri Dr Wan Azizah Wan Ismail, Menteri Luar Datuk Seri Dr Zambry Abd Kadir, Menteri Dalam Negeri Senator Datuk Seri Saifuddin Nasution Ismail, Menteri Pembangunan Usahawan dan Koperasi Datuk Ewon Benedick, serta para pegawai kementerian dan agensi yang berkaitan

Pada 2022, Republik Filipina merupakan rakan dagangan ke-15 terbesar Malaysia dan ke-5 terbesar dalam kalangan negara anggota ASEAN, dengan jumlah dagangan bernilai RM41.45 bilion (USD9.42 bilion) atau peningkatan sebanyak 20.1 peratus berbanding jumlah dagangan pada 2021. – Bernama

See author's posts


Briged ke-31 Infantri tawarkan bantuan

PEMAKAIAN PANGKAT… Abdul Jalal Zaidi Abdul Majid merasmikan majlis pemakaian pangkat.

tugas hakiki dalam menjaga keselamatan negara, namun begitu keselamatan dalam negeri juga mereka akan turut menyumbang dan memberikan bantuan.

Beliau berkata demikian ketika ditemui pihak media selepas sambutan Hari Ulang Tahun (HUT) Briged Ke-31 Infantri yang ke-7 di Kem Junaco di sini, semalam.

Dalam pada itu, Abdul Jalal berkata, Briged Ke-31 Infantri berkemungkinan akan ditempatkan di Bintulu pada masa akan datang.

“Ini adalah kerana, Bintulu juga dilihat sebagai salah satu aset terpenting di Sarawak yang harus diberi tumpuan dari segi keselamatannya,” katanya.

Beliau menambah, seperti yang telah dinyatakan oleh Premier Sarawak Datuk Patinggi Tan Sri Abang Johari Tun Openg, Bintulu menjadi satu lokasi yang amat penting di Sarawak.

“Jadi, tumpuan tentera juga begitu… maka kemungkinan Briged Ke-31 Infantri akan ditempatkan di Bintulu,” katanya.

Sementara itu, bersempena dengan sambutan Hari Ulang Tahun tersebut, satu perbarisan yang melibatkan 18 pegawai dan 172 anggota lain-lain pangkat juga turut diadakan.

Semasa majlis perbarisan tersebut, Abdu Jalal juga turut menyempurnakan majlis pemakaian pangkat untuk dua orang pegawai dan 20 anggota pangkat-pangkat lain.

Terdahulu, Abdul Jalal berkata Briged Ke-31 Infantri Malaysia telah ditubuhkan pada 1 Julai 2015 di Markas Tentera Darat 2, Kuala Lumpur dan kemudian markas Briged ini telah diaturgerakkan ke Kuching pada 10 Februari 2016 dan seterusnya berpindah ke Kem Junaco, Sibu pada 22 Januari 2017.

Oleh RAIHAN OMERA KAUSAR

See author's posts


‘Kapit nadi pembangunan zon tengah’

FAIZAL BUJANG

PENUBUHAN Akademi Bola Sepak Sekolah Kebangsaan (SK) Cardina Vaughan Song
Junior Leopards dilihat langkah yang amat tepat.

Bukan sahaja memperlihatkan proses kearah terlaksananya impian dalam
mentranformasi pembangunan sukan bola sepak dikawasan zon tengah ketika ini.

Pada masa sama mampu menjadikan Bahagian Kapit sebagai lubuk dalam
mengeluar bakat baharu dalam sukan paling diminat di dunia ketika ini.

Demikian dinyatakan Presiden Persatuan Bola Sepak bahagian Kapit (KAPFA),
Nichol Agoi.

Berucap pada Majlis Perasmian Akademi Bola Sepak Sekolah Kebangsaan (SK)
Cardina Vaughan Song Junior Leopards, Nichol menegaskan, satu langkah yang amat
tepat dilaksanakan oleh pihak sekolah berkenaan dalam menubuhkan akademi
berkenaan.

Menurut Nichol, badan induk (KAPFA) yang diterajui oleh beliau bersama
barisan exco yang ada sedia menyokong perlaksanaan program berkenaan.

“Kita (KAPFA) akan sentiasa menyokong terhadap perlaksanaan program
berkenaan. Ia langkah yang cukup bagus untuk memastikan pembangunan sukan bola
sepak di negeri ini sentiasa mendapat tempat,” ujar Nichol.

Sambil mengakui usaha pihaknya itu juga jelas mendapat sokongan padu badan
induk tertinggi iaitu Persatuan Bola Sepak Sarawak (FAS).

Presiden FAS, Dato Posa Haji Majais menegaskan, mengambil kira usaha
dilakukan ahli gabungan itu dalam melaksana pelbagai program bola sepak di
peringkat akar umbi ketika ini.

Pihaknya kata Dato Posa, merasa bangga dengan inisiatif dengan penubuhan
akademi berkenaan.

“Secara tidak langsung saya melihat usaha dilakukan pihak KAPFA mampu
menjadi medan untuk melahirkan lebih ramai pemain baharu berbakat,” ujar
beliau.

See author's posts


Lelaki lolos lokap Balai Polis Tapah dipenjara 1 tahun

KUCHING: Gara-gara melarikan diri dari lokap Balai Polis Tapah pada 12 Jun lalu, seorang tahanan warganegara Indonesia dijatuhi hukuman penjara setahun oleh Mahkamah Majistret di sini, hari ini.

Tertuduh, Kelvin, 23 didakwa mengikut Seksyen 224 Kanun Keseksaan yang membawa hukuman penjara sehingga dua tahun atau denda atau kedua-duanya sekali jika sabit kesalahan.

Majistret Syarifah Fatimah Azura Wan Ali memerintahkan hukuman penjara bagi Kelvin untuk dikuatkuasakan mulai dari tarikh tertuduh ditangkap, selain mengarah dirujuk ke Jabatan Imigresen Malaysia selepas selesai menjalani hukuman untuk tindakan selanjutnya.

Mengikut pertuduhan tertuduh didakwa melakukan kesalahan tersebut sekitar 12.40 tengah hari di Balai Polis Tapah, Padawan 12 Jun lalu.

Menurut fakta kes, semasa pengadu (polis) memberi makan tengah hari kepada tahanan di dalam lokap, dua tahanan lelaki warga Indonesia iaitu Kelvin dan Bony tiba-tiba merempuh pengadu dari arah dalam lokap sehingga menyebabkan pengadu terjatuh.

Kelvin dan Bony terus meluru ke arah pintu utama balai polis yang bertutup dan berjaya membuka pintu hadapan kaunter aduan sebelum melarikan diri.

Pihak polis berusaha untuk mengejar kedua-dua lelaki berkenaan namun tidak berjaya. Malah, pengadu sempat memukul bahagian belakang salah seorang tahanan tersebut.

Kedua-dua lelaki itu juga dilaporkan melarikan diri ke arah kawasan hutan di belakang balai polis dalam keadaan tidak berbaju dan hanya memakai seluar lokap berwarna oren sahaja.

Pelbagai usaha dibuat oleh polis untuk mengesan mereka termasuklah mengadakan sidang media untuk memaklumkan kepada orang awam mengenai kejadian tersebut.

15 Jun lalu, pengadu telah menerima maklumat daripada orang awam melalui aplikasi WhatsApp yang menyatakan terdapat seorang lelaki tidak dikenali (Kelvin) telah datang dan meminta makan daripadanya.

Pengadu bersama sepasukan polis kemudiannya pergi ke tempat dinyatakan orang awam tersebut iaitu di sebuah kolam memancing di Batu 22, iaitu kira-kira satu kilometer dari Balai Polis Tapah.

Setibanya polis di tempat kejadian, pengadu menjalankan soal siasat awal terhadap lelaki tersebut (Kelvin) dan dia mengaku telah melarikan diri dari lokap Balai Polis Tapah pada 12 Jun lalu.

Kelvin seterusnya ditangkap dan dibawa ke Balai Polis Tapah untuk tindakan selanjutnya.

Sementara itu, usaha mencari Bony, 31, masih diteruskan. Menurut laporan media juga, polis percaya bahawa kedua-dua tahanan itu berpecah selepas mereka melarikan diri dari lokap.

Kelvin tidak diwakili peguam, sementara pendakwaan dilakukan oleh Pegawai Pendakwa Inspektor Mohd Adzmei Ahmad.

Oleh NICKELYSON LAKUN

See author's posts


PETRONAS rakan kongsi utama Pavilion Malaysia

KUALA LUMPUR: Pavilion Malaysia bagi Ekspo 2020 Dubai pada Ahad mengumumkan PETRONAS sebagai rakan kongsi utamanya untuk Ekspo Dunia itu, yang akan berlangsung dari 1 Oktober 2021 hingga 31 Mac 2022.

Dalam kenyataan, Pusat Perubahan Iklim dan Teknologi Hijau Malaysia (MGTC) menjelaskan dengan aspirasi untuk menjadi rakan bersama tenaga dan penyelesaian progresif, penyertaan syarikat minyak dan gas nasional ini adalah selari dengan tema ‘Memperkasa Kemampanan’ yang dibawa Pavilion Malaysia di ekspo ini.

Memandangkan perubahan iklim menjadi antara isu utama bagi komuniti global, Ekspo 2020 Dubai adalah platform yang unik bagi PETRONAS untuk mempamerkan aspirasi kemampanan dan hala tujunya ke arah mencapai Pelepasan Karbon Sifar Bersih menjelang 2050, menurutnya.

Presiden dan Ketua Pegawai Eksekutif Kumpulan PETRONAS, Tengku Muhammad Taufik Tengku Aziz berkata, kerjasama dengan Pavilion Malaysia memberikan peluang untuk pihaknya mempamerkan komitmen Petronas dalam pendekatan holistik terhadap kelestarian.

“Kami mendokong usaha untuk mengorak laluan yang lebih mampan menuju ke hadapan, dan memacu kematangan amalan Alam Sekitar, Sosial dan Tadbir Urus (ESG) kami serta merealisasikan aspirasi Pelepasan Karbon Sifar Bersih kami menjelang 2050,” katanya dalam kenyataan yang sama.

Ekspo Dunia di Dubai, Emiriah Arab Bersatu yang mengangkat tema ‘Connecting Minds, Creating the Future’ itu akan disertai oleh 192 negara dan organisasi.

Acara mega yang diadakan setiap lima tahun ini bertujuan menggalakkan kerjasama global, inovasi, pembangunan teknologi, kemajuan dan pendidikan manusia, selain buat julung kalinya akan diadakan di rantau Timur Tengah, Afrika dan Asia Selatan.

Penyertaan Malaysia di Expo 2020 Dubai diterajui oleh Kementerian Sains, Teknologi dan Inovasi dengan MGTC sebagai agensi pelaksana.

Menurut MGTC, Petronas akan mengambil bahagian dalam beberapa perbincangan panel dan mesyuarat perniagaan dengan individu terkemuka luar negara serta pemimpin perniagaan antarabangsa di Pavilion Malaysia, selain menyertai forum-forum kepimpinan pemikiran.

Ketua Pegawai Eksekutif MGTC, Shamsul Bahar Mohd Nor berkata, pencapaian PETRONAS selama ini dan komitmennya untuk membantu membentuk tindakan iklim melangkaui bidang pengaruhnya akan meningkatkan lagi kewibawaan negara dalam bidang kemampanan.

“Di samping menyediakan ruang kepada syarikat untuk turut serta dalam perbincangan mengenai isu-isu, kami juga mempunyai matlamat untuk meletakkan Malaysia sebagai hab pelaburan mampan dan bersedia untuk masa depan, serta komited untuk menambah baik cara kita menjalankan perniagaan,” katanya.- Bernama

See author's posts


Tiada perubahan tarikh

TIADA perubahan tarikh baharu bagi melangsungkan Sukan Malaysia (SUKMA) XX Johor 2020 yang sebelum ini ditetapkan bermula dari 6 hingga 14 Mac 2021.

Meskipun, timbul andaian temasya dwitahunan negara itu mungkin berubah dari segi tarikhnya ekoran situasi negara yang masih belum stabil berikutan keaktifan semula penularan virus berbahaya (Covid-19) ketika ini.

Pengarah Majlis Sukan Negeri Sarawak (MSNS), Dr Ong Kong Swee menegaskan, setakat ini tarikh asal tersebut masih lagi kekal.

“Tiada sebarang tanda akan berlaku perubahan berhubung tarikh baharu berlangsungnya temasya Sukma XX Johor 2020. Dan kita percaya tarikh sedia ada masih lagi kekal,” ujar Dr Ong ketika mengulas mengenai perkara itu.

Apa pun tegas Dr Ong, pihaknya juga berharap tiada keputusan luar jangkaan dilakukan berhubung tarikh kejohanan..

Dalam perkembangan berbeza, Dr Ong memberitahu, pihaknya terpaksa menutup beberapa gelanggang iaitu Padang C dan Padang D untuk digunakan latihan.

“Baru-baru ini salah seorang pemain skuad Kuching FA didapati positif dijangkiti virus berkenaan.

“Oleh yang demikian, memandangkan skuad ‘The City Boys’ itu menggunakan Padang D, Petra Jaya untuk latihan…maka kita mengambil keputusan menutupnya buat sementara waktu.

Oleh Faizal Bujang

See author's posts


Nasi Kerabu tambat hati orang Sarawak

Berasal dari Pantai Timur Semenanjung Malaysia, nasi kerabu kini semakin mendapat tempat di hati penduduk tempatan di Sarawak.Nasinya yang berwarna biru, dihidang bersama ulam-ulaman, sambal cili, ikan masin, budu, sambal kelapa, dan lauk pauk.Ia juga boleh dimakan bersama solok lada atau enak dimakan bersama keropok goreng.Kepelbagaian citarasa dalam satu pinggan menjadikannya satu hidangan lengkap yang mempunyai keunikannya tersendiri.Jadi, tidak hairanlah selera dari Semenanjung ini digemari pelbagai lapisan masyarakat termasuk di Sabah dan Sarawak.Penghijrahan penduduk dari Semenanjung ke Sarawak atas urusan kerja, perkahwinan campur atau mengikut ahli keluarga, secara tidak langsung turut membawa budaya, tradisi, dan makanan mereka ke sini.Ini menjadi salah satu faktor nasi kerabu diperkenalkan kepada penduduk tempatan di Sarawak.Jika dilihat, keistimewaan nasi kerabu terletak pada nasinya yang berwarna biru yang membezakannya dengan nasi berlauk yang lain.Warna biru nasi terhasil dari kelopak bunga telang yang digunakan dalam masakan.Bagaimanapun, terdapat pelbagai variasi nasi kerabu yang berdasarkan kepada warnanya.Terdapat Nasi Kerabu Kuning, Nasi Kerabu Putih, Nasi Kerabu Hitam dan Nasi Kerabu Biru.Keenakan nasi kerabu ditambah lagi dengan pilihan ulaman sebagai kerabu iaitu bunga kantan, kacang panjang, taugeh dan sayur kobis.Namun, tidak lengkaplah hidangan nasi kerabu tanpa budu yang dijadikan penyedap rasa.Sambal kelapa parut yang disagai garing hingga berwarna coklat dan ditumbuk lumat bersama bawang merah, lada hitam, serai, gula melaka dan garam turut menjadi pelengkap hidangan dari Pantai Timur ini.Bagaimanapun, pengangkat selera nasi kerabu sudah tentu ada pada sambal tumisnya.Lauk-pauk pula adalah mengikut selera si pembuat nasi kerabu sama ada dihidang bersama ayam goreng berempah, daging salai, kari ayam atau daging, ikan keli, kambing bakar dan lain-lain.Jadi, tidak hairanlah jika nasi kerabu menjadi pilihan semua golongan masyarakat tanpa mengira asal usul.Kini, nasi kerabu boleh didapati di seluruh Malaysia termasuklah di Sarawak yang ada dijual di pasar malam, pasar tani, gerai makanan, kedai makan dan bazar Ramadan.

See author's posts


Pembiakan kerbau diperkasa

KUCHING: Sarawak menyambut baik cadangan Kementerian Pembangunan Luar Bandar untuk memperkukuhkan program pembiakan kerbau sehingga dapat menghasilkan keju kerbau premium.

Menterinya, Datuk Dr. Abd Latiff Ahmad memberi cadangan tersebut ketika mengadakan kunjungan hormat kepada Timbalan Ketua Menteri Datuk Amar Douglas Uggah di sini, semalam.

Uggah dalam pada itu menyambut baik cadangan tersebut dan menyatakan bahawa Sarawak ingin mengetahui keperluan lanjut kementerian untuk program tersebut.

“Kita juga ingin berbincang dengan pelabur dan pengusaha, dan Sarawak sudah memiliki pusat program peternakan kerbau di Limbang di mana kita memiliki lebih dari 5,000 ekor kerbau paya.

“Selain itu kita juga memiliki peternakan lembu di Darwin, Australia yang meliputi sekitar 2,500 kerbau liar.

“Selain itu, pada awal tahun ini kita membawa lebih 250 daripadanya ke Limbang untuk diedarkan kepada petani dan beberapa agensi kerajaan,” katanya.

Uggah yang juga merupakan Menteri Pemodenan Pertanian, Tanah Adat dan Pembangunan Wilayah turut berkata bahawa Sarawak mengusahakan kerbau semata-mata untuk dagingnya dan kini sudah ada potensi besar dalam hal tersebut.

“Tetapi dengan cadangan ini, kita dapat menggabungkan objektif bersama selain Sarawak akan memulakan program pemodenan pertanian besar-besaran tahun depan.

“Oleh itu, marilah kita duduk bersama untuk bincang dengan lebih lanjut agar perkara ini dapat dilaksanakan kerana ia sangat sesuai dengan program sosio ekonomi kita,” jelasnya.

Uggah menambah, Sarawak sudah memulai dengan baik untuk program penternakan kerbau yang ada yang berpusat di Limbang dan tanahnya luas.

Sementara itu, Dr. Abd Latiff dalam membuat cadangan itu menyatakan bahawa negara mengimport sekitar RM400 juta keju setiap tahun dari luar negara.

“Kualitinya mungkin tidak seperti yang kita harapkan dan boleh dicampur dengan bahan-bahan yang tidak halal.

“Kita mempunyai pelabur Amerika yang berminat dalam program ini dan sekiranya cadangan ini terwujud, Sarawak boleh menjadi pengeluar keju halal terkemuka di negara ini kerana menurut pakar, keju terbaik adalah dari susu kerbau.

Mengulas mengenai hal-hal pembangunan, Dr. Abd Latiff memberi jaminan bahawa Kerajaan Perikatan Nasional (PN) akan terlibat secara terbuka dengan Sarawak daripada melakukan perkara seperti yang dilakukan oleh kerajaan sebelumnya.

“Apa sahaja yang kita lakukan adalah untuk rakyat dan akan memastikan mereka akan mendapat manfaat sepenuhnya.

Turut hadir, Timbalan Menteri Pembangunan Luar Bandar Datuk Henry Sum Agong, Menteri Muda Tanah Adat Datuk Roland Sagah Wee Inn dan Menteri Muda Pertanian Datuk Dr Abdul Rahman Ismail.

Oleh Zarina Abdullah

See author's posts


Ringankan beban hidup rakyat

KABONG: Ahli Dewan Undangan Negeri (ADUN) Kabong, Mohd Chee Kadir akan terus memainkan peranannya sebagai wakil rakyat untuk membantu meringankan beban hidup rakyat di konstituensinya.

Selain fokus membawa pembangunan di kawasan, Chee Kadir berkata kebajikan rakyat juga akan turut diberi tumpuan, terutama golongan pesakit kronik dan yang benar-benar memerlukan.

“Kerja kebajikan adalah sebahagian daripada program rutin saya, dan saya akan cuba sebaik mungkin, termasuk memberi bantuan yang diperlukan, misalnya seperti kerusi roda, bekalan makanan dan sebagainya, bergantung pada keperluan tertentu mereka yang memerlukan.

“Ini merupakan sebahagian daripada tanggungjawab saya sebagai wakil rakyat,” katanya kepada pemberita semalam.

Dalam pada itu, nasib seorang warga emas yang mengalami penyakit kaki di sini terus dibela dengan penyerahan sumbangan kerusi roda daripada Chee Kadir semalam.

Chee Kadir menyerahkan sumbangan kerusi roda kepada warga emas, Habsah Jeli, 86, dari Kampung Nyabor yang menderita sakit kaki sejak tiga tahun lalu dan memerlukan kerusi roda untuk membantunya bergerak.

Mengenai sumbangan itu, Chee Kadir memberitahu perkara tersebut adalah sebagai keprihatinan seorang pemimpin untuk membantu mereka yang memerlukan.

“Saya juga berharap dengan adanya kerusi roda ini, dapat membantu pesakit ini untuk bergerak selesa, sama ada dalam rumah mahupun di luar rumah,” ujarnya.

Sehubungan itu, Chee Kadir berharap keluarga Habsah dapat memanfaatkan sebaik mungkin bantuan berupa kerusi roda yang disumbangkan itu.

Beliau juga menjelakans bahawa wakil rakyat yang dipilih rakyat tidak hanya turun padang secara bermusim, sebaliknya terus sentiasa mendekati rakyat sepanjang masa.

“Saya akan terus turun padang bertemu dan melihat sendiri keperluan rakyat, selain bertukar-tukar maklumat berhubung perkembangan di kawasan yang saya wakili dan ini merupakan satu hubungan akrab sejak awal saya dipilih menjadi wakil rakyat,” tambahnya lagi yang turut ditemani isterinya, Meryani Yasin.

Oleh ADI SAFARMAN

See author's posts


New York adakan upacara kenang tragedi 11 September

NEW YORK: Bandar raya New York pada Jumaat mengadakan upacara memperingati mangsa yang terkorban dalam tragedi 11 September, di tengah-tengah penularan Covid-19, lapor agensi berita China Xinhua.

Ratusan orang mengambil bahagian dalam upacara diadakan di National September 11 Memorial and Museum itu yang turut dihadiri calon Presiden Demokrat, Joe Biden; Wakil Presiden, Mike Pence; Gabenor Negeri New York, Andrew Cuomol dan bekas Datuk Bandar New York, Mike Bloomberg.

Jabatan Bomba Ten House yang berhampiran dengan tugu peringatan itu, turut menyertai upacara berkenaan.

Sementara itu, pemain New York Yankees dan New York Mets memakai topi edisi khas ketika mengadakan perlawanan sebagai tanda penghormatan.

Upacara sama turut diadakan di daerah Westchester di utara New York. – Bernama

See author's posts


Kabinet tubuh Pasukan Khas Jihad Tangani Inflasi

KUALA LUMPUR: Mesyuarat Jemaah Menteri semalam bersetuju menubuhkan Pasukan Khas Jihad Tangani Inflasi bagi membantu Keluarga Malaysia menghadapi cabaran peningkatan kos sara hidup.

Perdana Menteri Datuk Seri Ismail Sabri Yaakob berkata, pasukan khas itu berperanan mengumpulkan semua maklumat daripada kementerian, agensi dan orang ramai bagi merangka strategi serta mengkoordinasi tindakan menyelesaikan isu-isu berkaitan inflasi khususnya mengawal kenaikan harga barang dengan lebih efisien dan berkesan.

“Pasukan khas ini akan berfungsi sebagaimana pasukan menguruskan pandemik Covid-19, dengan mengadakan mesyuarat sebanyak dua kali seminggu iaitu pada Isnin dan Khamis.

Sidang media akan diadakan selepas setiap mesyuarat berlangsung bagi memberi penjelasan kepada isu-isu yang dibangkitkan oleh Keluarga Malaysia,” katanya, dalam satu kenyataan semalam.

Ismail Sabri berkata, langkah itu diambil ekoran cabaran peningkatan kos sara hidup akibat perubahan iklim dan ketidaktentuan geopolitik termasuk konflik antara Russia-Ukraine yang dijangka berlarutan sehingga memberi kesan kepada pasaran komoditi makanan serta bahan api.

Pasukan Khas Jihad Tangani Inflasi itu akan dipengerusikan Menteri Komunikasi dan Multimedia Tan Sri Annuar Musa dan dianggotai lima ahli iaitu Menteri Kewangan Tengku Datuk Seri Zafrul Tengku Abdul Aziz; Menteri Pertanian dan Industri Makanan Datuk Seri Dr. Ronald Kiandee; Menteri Perdagangan Dalam Negeri dan Hal Ehwal Pengguna Datuk Seri Alexander Nanta Linggi; Menteri di Jabatan Perdana Menteri (Ekonomi) Datuk Seri Mustapa Mohamed dan Ketua Setiausaha Negara Tan Sri Mohd Zuki Ali.

Dalam pada itu, Ismail Sabri berkata, pegawai khusus di setiap kementerian akan dilantik sebagai pegawai rujukan  untuk memberi maklum balas segera kepada pasukan khas itu dengan Kementerian Perdagangan Dalam Negeri dan Hal Ehwal Pengguna (KPDNHEP) selaku urus setianya.

“Kerajaan sentiasa berusaha untuk memastikan Keluarga Malaysia tidak terkesan dengan serius akibat daripada kenaikan inflasi di seluruh dunia,” katanya.

— Bernama

See author's posts


17 ingkar PKP ditangkap

SARATOK: Pelaksanaan Perintah Kawalan Pergerakan (PKP) Covid-19 pada hari
terakhir Fasa 2 semalam telah menyaksikan seramai 17 orang telah ditangkap di
pekan Saratok semalam.

Ketua Polis Daerah Saratok Deputi Superintendan Mordani Tanin berkata,
tangkapan tersebut merupakan tangkapan paling ramai yang dilakukan sepanjang
tempoh PKP yang dikuatkuasakan sejak 18 Mac lalu iaitu memasuki hari terkahir
Fasa 2 PKP.

Katanya operasi yang dijalankan pagi semalam, pihaknya menyasarkan mereka
yang masih degil dan masih duduk minum di kedai kopi di sekitar pekan di sini.

“Lebih kurang jam 6.15 pagi pemeriksaan mengejut dilakukan di gerai
minuman Majlis Daerah Saratok, Jalan Ong Ho San Saratok dan telah menahan empat
lelaki yang sedang minum di sebuak kedai.

“Empat lelaki berkenaan yang merupakan penduduk tempatan masing-masing
berumur 54 hingga 56 tahun termasuk seorang wanita,” katanya.

Mordani berkata operasi seterusnya dijalankan pada jam lebih kurang pukul
6.35 pagi satu lagi pemeriksaan mengejut dilakukan di kedai makan di pasar
Saratok dan telah menahan seorang lelaki dan seorang wanita berusia 51 dan 58
tahun.

“Seterusnya pada jam 6.50 pagi pemeriksaan mengejut dilakukan di kedai
makan di Taman Fuyuan, polis telah menahan dua lelaki yang sedang minum di
kedai tersebut. Masing-masingnya berusia 63 dan 60 tahun. Turut ditahan pemilik
kedai kedai yang berusia 46 tahun,” ujar beliau.

Mordani berkata tangkapan seterusnya dibuat pada jam lebih kurang 7.20 pagi
ketika pemeriksaan mengejut di sebuah kedai makan Saratok Bazaar menyaksikan
polis telah menahan tiga lelaki yang masing-masing berumur 58 hingga 63 tahun.

Berikutnya tangkapan dibuat di sebuah kedai makan yamg juga di pasar
Saratok polis telah menahan seorang lelaki berusia 48 tahun.

“Tangkapan seterusnya turut dilakukan di tepi Jalan Tarang Saratok
polis telah menahan tiga orang dalam sebuah kereta kira-kira jam 9.20 pagi.

“Mereka terdiri daripada dua lelaki dan seorang wanita yang berusia 33
hingga 62 tahun,” katanya.

Ketika operasi dibuat beliau berkata polis mendapati tiga orang berada di
dalam sebuah kenderaan jenis Proton Saga terbabit telah gagal memberikan alasan
yang munasabah.

“Semua suspek yang terlibat telah ditahan kerana di dapati telah
melakukan kesalahan di bawah Peraturan 3(1) Peraturan-Peraturan Pencegahan Dan
Pengawalan Penyakit Berjangkit (Langkah-Langkah Di Dalam Kawasan Tempatan
Jangkitan) 2020 dan boleh dihukum dibawah Peraturan 11 peraturan yang
sama,” jelasnya.

Tambah Mordani, mulai hari ini kerajaan telah mengumumkan langkah yang
lebih tegas yang mana orang ramai yang ingkar PKP akan dikenakan tindakan di
bawah akta 342 iaitu bukan sahaja dikompaun tapi akan terus direman untuk
tindakan mahkamah.

See author's posts


Lue Cheng Hing tinggalkan PBK

KUCHING: Calon Parti Bumi Kenyalang (PBK) Lue Cheng Hing  bagi Parlimen Stampin pada Pilihan Raya Umum Ke-15 (PRU-15) hari ini mengumumkan keluar daripada parti itu.

Dalam satu kenyataan hari ini, Lue berkata, beliau memutuskan untuk meletakkan jawatan selepas menyedari PBK bukan lagi platform yang sesuai untuk kerjaya politiknya.

Mengesahkan Lue memilih untuk meninggalkan PBK ialah Presiden PBK Voon Lee Shan ketika dihubungi pemberita Utusan Sarawak sebentar tadi.

Lue, pesara kejuruteraan perisian itu turut bertanding di kerusi Sentosa semasa Pilihan Raya Sarawak ke-12 pada 2021 di bawah PBK menzahirkan terima kasih kepada semua pengundi atas sokongan yang telah diberikan kepadnya pada Pilihan Raya Negeri 2021 dan PRU-15.

Lue menggesa rakyat Sarawak untuk terus memberi sokongan padu kepada Gabungan Parti Sarawak (GPS) terutamanya dalam usaha membolehkan Sarawak mencapai autonomi dalam pendidikan, penjagaan kesihatan dan hak-hak lain yang terhakis.

“Apa yang menjadi milik Sarawak di bawah Perjanjian Malaysia 1963 (MA63) mesti dikembalikan kepada Sarawak,” katanya dalam kenyataan hari ini.

Lue berkata Sarawak harus mengambil peluang keemasan ini dengan tindakan yang lebih agresif dan konkrit untuk mengembalikan semula hak Sarawak yang telah terhakis memandangkan Kerajaan Perpaduan di bawah pimpinan Perdana Menteri Datuk Seri Anwar Ibrahim bertoleransi untuk memenuhi hak Sarawak di bawah MA63.

Pada masa sama, beliau turut menyatakan akan terus mengambil berat terhadap kebajikan dan hak Sarawak meskipun meninggalkan PBK.

Oleh Connie Chieng

See author's posts


Lantik bank salur bantuan awal persekolahan, jangan beban guru bawa duit banyak

KUCHING: Kementerian Pendidikan (KPM) disarankan untuk melantik mana-mana bank komersial sebagai pihak yang menyalurkan bantuan  awal persekolahan kepada murid sekolah di seluruh negara.

Presiden Kesatuan Guru Bumiputera Sarawak (KGBS), Zulkiflee Sebli (gambar) berkata, bantuan yang diberikan setiap tahun kepada murid sekolah telah menjadi bebanan kepada pihak sekolah terutama guru untuk menyalurkannya kepada murid.

“KGBS bersyukur atas bantuan yang diberikan kerajaan tetapi kami agak terkilan kerana pihak sekolah dan guru dibebankan dengan tanggungjawab dan risiko dalam menyalurkan bantuan ini.

“Dengan jumlah wang tunai yang besar hingga beratus ribu, guru berdepan risiko keselamatan apabila berurusan dengan pihak bank dan juga sewaktu mengagihkan bantuan berkenaan,” katanya dalam satu kenyataan, hari ini.

Katanya, jumlah wang yang begitu besar juga mendedahkan sekolah kepada bahaya dan risiko keselamatan.

“Jumlah wang tunai yang banyak terpaksa disimpan di dalam peti besi sekolah akan menambah risiko sekolah dipecah masuk dan juga samun.

“Kita tidak mahu kes yang berlaku baru-baru ini yang menyebabkan wang tunai lebih RM100,000 lesap di dalam kereta seorang guru besar berlaku lagi.

“Walaupun ada garis panduan (SOP) pengeluaran yang diberi oleh KPM, ia tetap memberi risiko tinggi kepada guru. Justeru, kita berharap dengan melantik bank-bank komersial ini, bantuan tunai dapat diagihkan terus melalui akaun bank ibu bapa atau penjaga murid-murid,” katanya.

Zulkiflee berkata, cadangan itu sekali gus dapat mengurangkan risiko wang dirompak selain mengurangkan bebanan tugas guru.

Dalam kejadian 10 pagi semalam, seorang guru besar berputih mata selepas wang bantuan awal persekolahan berjumlah RM109,000 yang diperuntukkan untuk sebuah sekolah di Beranang, Selangor hilang selepas dilarikan individu yang memecah tingkap kenderaannya di Semenyih.

Menurut Ketua Polis Daerah Kajang, Asisten Komisioner Mohd Zaid Hassan, berdasarkan keterangan guru besar terbabit, mangsa yang berpengalaman 10 tahun mengendalikan transaksi pengeluaran wang tidak membuat sebarang permohonan polis pengiring kerana sudah biasa melakukan sebegitu.

Menteri Pendidikan, Fadhlina Sidek pula berkata, terdapat pelanggaran prosedur operasi standard (SOP) kewangan sewaktu pengeluaran wang bantuan awal persekolahan berjumlah lebih RM100,000 itu.

Menurut tatacara pengeluaran wang tunai yang dikeluarkan Kementerian Pendidikan, pengeluaran wang tunai hingga RM10,000 oleh pengetua atau guru besar hendaklah diiringi dua guru atau mendapatkan perkhidmatan pengiring daripada polis jika mengeluarkan wang tunai melebihi RM10,000

Oleh RYNNA SHA’ERRA

See author's posts


Abang Johari terima kunjungan Pengarah DBPCS

KUCHING: Ketua Menteri, Datuk Patinggi Abang Johari Tun Openg menerima kunjungan hormat daripada Pengarah Dewan Bahasa dan Pustaka Cawangan Sarawak yang baharu, Abang Haliman Abang Julai di pejabatnya di Wisma Bapa Malaysia Petra Jaya, semalam.

Umpama sirih pulang ke gagang, Abang Haliman telah memulakan tugas sebagai Pengarah Dewan Bahasa dan Pustaka Cawangan Sarawak berkuatkuasa mulai 12 Ogos 2020 (Rabu).

Dalam kunjungan itu, Abang Johari berharap agar Dewan Bahasa dan Pustaka Cawangan Sarawak (DBPCS) akan terus cemerlang di bawah kepimpinan Abang Haliman.

Abang Haliman menggantikan Abdul Wahab Hamzah yang telah bersara wajib sebelum ini.

Sebelum ini Abang Haliman pernah bertugas sebagai Ketua Unit Penerbitan, kemudian sebagai Timbalan Pengarah Pengembangan Bahasa dan Sastera di Dewan Bahasa dan Pustaka Cawangan Sarawak sebelum dinaikkan pangkat sebagai Pengarah Dewan Bahasa dan Pustaka Wilayah Selatan (Johor).

Beliau kemudian berpindah tugas sebagai Ketua Bahagian Penyelidikan Sastera di Dewan Bahasa dan Pustaka Kuala Lumpur.

Rombongan berkenaan turut diiringi Menteri Muda Pendidikan, Sains dan Penyelidikan Teknologi, dan Menteri Muda Perumahan dan Kesihatan Awam Kesihatan Awam Sarawak, Dr. Annuar Rapa’ee.

Oleh Diyana Samsuddin

See author's posts


Seorang lelaki dipenjara 600 tahun

ALABAMA: Seorang lelaki perlu menghabiskan sisa hidup di sebalik tirai besi selepas dijatuhi hukuman penjara 600 tahun kerana memaksa dua kanak-kanak melakukan aksi lucah.

Berdasarkan keterangan daripada Kementerian Kehakiman Amerika Syarikat (AS), Matthew Miller didapati bersalah atas kesalahan itu.

Hukuman dijatuhkan di sebuah mahkamah di Tudcaloosa selepas pendakwa raya menegaskan tindakan lelaki berusia 32 tahun itu merosakkan masa depan mangsa.

Lelaki itu juga didapati bersalah kerana melakukan penggambaran aksi lucah kanak-kanak.

Dalam pernyataan yang disampaikan hakim, Miller memaksa mangsa untuk melakukan aksi untuk rakaman visual.

Kejadian itu didakwa dilakukan Miller pada 2014 dan tahun lalu ketika mangsa berusia empat tahun.

Polis menahan lelaki terbabit pada Februari tahun lalu selepas menerima laporan kekerasan yang dilakukan terhadap mangsa.

Pejabat pendakwa di utara Alabama memaklumkan kepada mahkamah pihaknya menemui 102 gambar lucah mangsa ketika melakukan penggeledahan.

Miller kemudian mengaku bersalah atas kesalahannya pada Oktober 2019 dan dijatuhi hukuman penjara selama 600 tahun. Agen Khas Biro Penyiasat Persekutuan (FBI), Johnnie Sharp memaklumkan, perbuatan Miller itu menjijikkan dan meragut masa depan mangsa. – AFP

See author's posts


Permintaan nanas merosot

MARUDI : Setiap mejelang sambutan Tahun Baharu Cina (TBC), nanas turut mendapat sambutan menggalakkan untuk dijadikan hiasan.

Menurut seorang penjual nanas, Suling Uyo, 60-an, jika dulu, menjual nanas mendapat sambutan menggalakkan dalam kalangan masyarakat Cina apabila menjelang sambutan TBC.

“Tetapi sekarang, menjual nanas mendapat sambutan hambar akibat Covid-19 yang mana ramai rakan Tiong Hua mengubah cara hidup norma baharu dengan meraikan Tahun Baharu Cina kali ini dengan cara sederhana, “ ujarnya.

Suling yang berasal dari Long Sepling Tinjar dan kini menetap di Kampung Narum Marudi menjual nanas dengan harga murah yang diletak di dalam pasu dan sampul angpau untuk menarik pelanggan Cina.

Beliau menjualnya mengikut saiz nanas dan pasu namun, sambutan dalam kalangan masyarakat Cina sangat perlahan.

“Jika sebelum ini setiap kali menjelang sambutan Tahun Baharu Cina, jualan nanas mendapat sambutan baik dengan keuntungan menggalakkan,” katanya.

Oleh JIKU JUGUONG

See author's posts


Gasing berpotensi dikembangkan

PERMAINAN tradisional seperti gasing berpotensi cerah untuk berkembang dan mampu menjadi daya tarikan pelancongan di negeri ini kerana keunikannya yang tersendiri.

Timbalan Menteri Tenaga dan Sumber Asli, Ali Biju berkata, permainan tradisional itu juga memberi identiti kepada sesuatu kaum atau bangsa dan boleh diangkat sebagai platform penyatuan dan perpaduan serta menghargai jati diri.

“Justeru, usaha mempromosikan semula permainan gasing ini wajar diperhebatkan supaya ia tidak ditelan zaman kerana permainan tradisional ini adalah khazanah bangsa yang wajar dipulihara,” katanya pada Pertandingan Gasing Kampung Bunga Raya anjuran Pusat Komuniti Kampung Bunga Raya Saratok, baru-baru ini.

Sebanyak lapan pasukan telah menyertai pertandingan tersebut.

Ali yang juga Ahli Parlimen Saratok berkata, Pertandingan Gasing Kampung Bunga Raya yang telah diadakan itu mampu membawa mesej penyatuan kaum terutamanya golongan muda yang menyertainya.

Katanya beliau menganggap permainan gasing dapat mengajar masyarakat banyak perkara antaranya, semangat kerjasama dan kepentingan melihat sesuatu sudut lain.

“Selain terus memperjuangkan permainan tradisional, pertandingan ini turut memberi ruang dan peluang kepada masyarakat khususnya di daerah Saratok merasai kembali keseronokan bermain permainan tradisional.

“Secara tidak langsung kita berada pada landasan yang betul untuk memartabatkan kembali permainan tradisional kepada masyarakat,” ujarnya.

Beliau berkata melalui pertandingan ini juga dapat mengelak remaja dan belia daripada terjebak dengan gejala tidak sihat, malah dengan adanya pengetahuan bermain permainan tradisional seperti gasing membolehkan seseorang itu menyertai pertandingan yang dianjurkan nanti.

“Pertandingan Gasing Kampung Bunga Raya ini juga merupakan platform serta berperanan melahirkan lebih ramai pelapis muda bagi pemain gasing pangkah terutamanya dalam kalangan warga muda,” ujarnya.

Pertandingan tersebut katanya adalah satu inisiatif Pusat Komuniti Kampung Bunga Raya untuk mempromosikan semula permainan gasing supaya tidak ditelan zaman memandangkan permainan tradisional tersebut merupakan khazanah bangsa yang wajar dipelihara.

“Walaupun gasing dikenali ramai, ia semakin dilupakan. Dahulu, permainan ini kerap dimainkan malah dijadikan pertandingan.

“Penganjuran pertandingan ini diharap dapat membantu memartabatkan kembali sukan rakyat ini dalam kalangan masyarakat pelbagai kaum,” katanya.

Turut hadir Ahmad Razak yang mewakili Ahli Dewan Undangan Negeri (ADUN) Kalaka, Datuk Abdul Wahab Aziz, Ketua Pemuda Negara Saratok, Faiz Wahi dan Pengerusi pertandingan, Siti Norliza.

Oleh Adi Safarman

See author's posts


Konvensyen Khas PBB rapatkan barisan ahli parti, GPS

SIBU: Konvensyen Khas Parti Pesaka Bumiputera Bersatu (PBB) Zon Tengah bertujuan merapatkan barisan ahli-ahli parti PBB dan juga GPS bagi menghadapi Pilihan Raya Negeri (PRN) Ke-12 yang akan diadakan bila-bila masa sahaja dari sekarang.

Setiausaha Agung PBB Sarawak yang juga merupakan Pengerusi Jawatankuasa Konvensyen Khas PBB Sarawak Zon Tengah, Datuk Alexander Nanta Linggi, antara lain tujuan konvensyen khas ini adalah bertujuan memberi suara dan mengukuhkan perpaduan dan persefahaman di kalangan ahli PBB bagi meneruskan usaha dalam membantu rakyat di Sarawak yang sentiasa inginkan keamanan, rukun damai dan kehidupan yang lebih baik.

“Kita juga mahu konvensyen ini menjadi platform untuk menyediakan parti dan ahli-ahlinya bagi menghadapi PRN Ke-12 yang bakal diadakan.

“Kita berharap pertemuan kita di sini akhirnya nanti mampu menghasilkan buah fikiran dan persefahaman yang utuh di kalangan kita bagi terus mentadbir negeri Sarawak dengan cemerlang dan jayanya.

“Konvensyen ini juga membuka ruang untuk ahli-ahli membentangkan kertas-kertas kerja bagi persediaan kita menghadapi PRN di samping mendengar perbincangan khas yang akan berkisar kepada isu-isu setempat dan semasa,” katanya letika berucap di Konvensyen Khas PBB Zon Tengah 2020 di salah sebuah hotel terkemuka, petang semalam.

Katanya, ada di antara isu-isu ini tentunya menyentuh kepada kepentingan Negeri Sarawak, yang sering kali menjadi modal bagi pihak pembangkang untuk mengapi-apikan sentimen kebencian terhadap PBB dan Gabungan Parti Sarawak (GPS).

“Tentunya isu yang sengaja diada-adakan oleh pihak pembangkang ini adalah bagi menutup segala kebaikan yang telah dibawa oleh parti PBB dan GPS kepada negeri Sarawak dan rakyatnya.

“Sesungguhnya, kita memahami tindakan ini tidak lain dan tidak bukan adalah cubaan pihak lawan untuk merendahkan kita tetapi mereka harus sedar, kita tidak akan sesekali tunduk dan akur dengan permainan mereka.

“Seperti mana sesi yang lain, konvensyen kali ini juga diadakan bagi berkongsi strategi dan panduan kepada semua ahli untuk berhadapan dengan PRN yang akan datang.

Jelasnya, semua ahli akan didedahkan dengan ilmu bagaimana dapat menghadapi proses pilihanraya ini dengan lancar dan persediaan untuk kita berhadapan dengan tempoh berkempen selama dua minggu yang padat dan mencabar apatah lagi dengan penularan Covid-19 dan tentunya perjalanan konvensyen kali ini amat berlainan dari sebelumnya.

“Kita perlu membiasakan diri dengan amalan norma baharu dan patuh kepada prosedir operasi standard (SOP).

“Kita tidak boleh merasa selesa dan perlu sentiasa menambahkan ilmu sebelum kita turun ‘berperang’. Bak kata ahli falsafah ketenteraan China yang terkenal, Sun Tzu, ‘Bravery without forethought, causes a man to fight blindly and desperately like a mad bull’,” ujarnya.

Dalam pada itu, katanya, semua ahli PBB perlu bersiap sedia bukan sahaja dari segi mental dan fizikal tetapi juga dengan ilmu dan strategi yang berkesan.

“Kemudahan-kemudahan infrastruktur seperti jalan raya, bekalan air dan elektrik, jambatan, klinik-klinik dan lain-lain lagi dibina dan kemudahan-kemudahan ini telah membawa banyak manfaat kepada rakyat di Sarawak, sepertimana yang telah kita dimaklumkan di dalam kertas kerja yang telah dibentangkan.

“Kita juga berpeluang melihat perkembangan pelbagai projek rakyat dan projek mega yang dibuat bagi memastikan kesejahteraan rakyat melalui pameran yang turut disediakan di ruang legar pameran di sini.

“Inilah hasil perjuangan PBB dan GPS demi rakyat dan negeri Sarawak, pembangunan menyeluruh telah dapat direalisasikan.

Sehubungan itu, katanya, usaha dan kerja keras belum terhenti di sini dan masih banyak yang perlu dilakukan demi rakyat dan Sarawak.

“Kerana itulah, saya menyeru semua ahli agar bersiap sedia untuk turun ke medan perang bagi memastikan PBB dan GPS dapat terus diberikan mandat bagi menerajui negeri ini, supaya pembangunan dapat diteruskan.

“Ramai pada mulanya meragui kemampuan Datuk Patinggi Abang Johari Tun Openg sebelum beliau dilantik sebagai Ketua Menteri Sarawak.

“Ada yang berpandangan Datuk Patinggi Abang Johari tidak dapat memahami kehendak dan hasrat rakyat di pedalaman. Tetapi kita telah dapat menyaksikan bagaimana Abang Jo dengan visinya, telah dapat memimpin negeri ini ke arah Sarawak maju 2030, dengan tidak mengecualikan siapapun di sini – no one is left behind.

“Datuk Patinggi Abang Jo telah bekerja keras bagi membangunkan dan mempertahankan hak Sarawak dan banyak pengorbanan beliau yang tidak kita ketahui,” ujar beliau.

Katanya, sebaik sahaja Abang Jo dilantik sebagai Ketua Menteri Sarawak, beliau telah turun ke kawasan-kawasan pedalaman bagi memahami masalah di sana. Beliau telah mengumumkan penubuhan URDA, NRDA, dan HDA serta yang terbaru, CADA yang mana agensi-agensi ini bertanggungjawab membantu membangunkan kawasan-kawasan pedalaman di Sarawak di samping memberi penekanan terhadap sosio-ekonomi.

Tambahnya lagi, Abang Jo juga telah menekankan kepentingan digital ekonomi, suatu konsep yang kurang diberi perhatian sebelum ini.

“Apabila negara kita dilanda wabak Covid-19, kita mula menyaksikan perkembangan pesat ‘e-commerce’ yang banyak membantu rakyat dan negara menjana pendapatan.

“Saya amat berbangga untuk menyatakan bahawa Abang Jo telah terlebih dahulu melihat potensi e-commerce sebelum kita mengalihkan fokus terhadap platform perdagangan ini, dan inilah salah satu kualiti Abang Jo yang amat saya kagumi.

“Kita bertuah kerana dipimpin oleh Abang Jo, seorang yang berpendirian tegas dan tidak takut untuk menyuarakan pendapatnya, terutama dalam hal yang membabitkan kepentingan rakyat dan negeri Sarawak,” katanya penuh semangat.

Oleh AKUN GIMAN, EARL ANEK & NURZILLA MOHAMAD Foto OTHMAN ISHAK

See author's posts


Thailand masuki fasa akhir longgar sekatan

BANGKOK: Thailand sedang mempertimbangkan untuk melonggarkan lagi sekatan dan membuka semula perniagaan dan tempat termasuk institusi pendidikan, pusat hiburan dan stadium di bawah fasa keempat dan kemungkinan fasa akhir pelonggaran sekatan, bermula 15 Jun.

Jurucakap Pusat Pentadbiran Situasi Covid-19 (CCSA) Thaweesilp Wissanuyothin berkata kerajaan sedang mempertimbangkan untuk membuka semula institusi pendidikan termasuk sekolah, universiti dan pusat tuisyen.

Perniagaan dan tempat lain yang akan dibuka termasuk pusat penjagaan kanak-kanak, prasekolah, pusat sains, taman nasional, pantai, taman tema, dewan acara, konsert dan pameran perdagangan, tambah beliau.

“Pengendali dan penganjur dijemput untuk membincangkan langkah-langkah untuk mencegah penularan Covid-19 dan membendung gelombang kedua wabak,” katanya pada taklimat harian Covid-19 di sini semalam.

Thailand memulakan fasa pertama pelonggaran sekatan pada 3 Mei, iaitu melibatkan enam jenis perniagaan dan tempat dibuka semula manakala fasa kedua bermula 17 Mei dan fasa ketiga pada 1 Jun.

Sementara itu, Thaweesilp berkata Thailand melaporkan 17 kes baharu Covid-19 – semua melibatkan warganegara Thailand yang kembali dari Timur Tengah dan tiada kematian, menjadikan keseluruhan 3,101 kes dengan 58 kematian.

“Semua pesakit baharu menjalani 14 hari kuarantin di fasiliti negeri. Kesemua mereka diuji positif Covid-19 semasa ujian kedua makmal mereka.

“Sejak 3 April sebanyak 31,855 rakyat yang kembali dari luar negara dikuarantin di fasiliti negeri di seluruh negara dan 164 daripadanya telah diuji positif Covid-19,” katanya.  Setakat ini, 2,968 pesakit telah sembuh dan dibenar keluar hospital manakala 75 masih lagi menerima rawatan. – Bernama

See author's posts


Perketat kawalan sempadan

SEMATAN: Kerajaan Sarawak menubuhkan Pos Kawalan Sempadan sementara di Telok Melano, sementara menunggu Kompleks Imigresen, Kastam dan Kuarantin (CIQ) Telok Melano yang akan dibina di bawah Rancangan Malaysia Ke-12 (RMK-12).

Ketua Menteri Datuk Patinggi Abang Johari Tun Openg berkata, pos sementara yang dibina dengan kos RM500,000 itu akan menempatkan anggota penguat kuasa termasuk Polis Diraja Malaysia (PDRM), Jabatan Kastam Diraja Malaysia (JKDM) dan Jabatan Imigresen Malaysia (Imigresen).

“Pos sementara ini dibina dengan peruntukan sendiri Kerajaan Negeri sementara menunggu CIQ kekal dibina oleh Kerajaan Persekutuan dan ia digunakan sementara menunggu kompleks tetap siap.

“Kementerian Dalam Negeri telah bersetuju pembentukan kompleks CIQ antara Telok Melano dan Indonesia ini untuk membolehkan urusan antara Kalimantan dan Sarawak diuruskan dengan baik, ” katanya.

Beliau berkata demikian pada sidang media selepas lawatan dan merasmikan Pos Kawalan Sempadan serta Majlis Pecah Tanah Masjid dan Anjung Usahawan Telok Melano di Sematan, semalam.

Abang Johari dalam pada itu mengucapkan terima kasih kepada kerajaan persekutuan atas peruntukan untuk membina kompleks CIQ yang menelan kos lebih RM20 juta itu.

Mengenai lokasi khusus kompleks CIQ itu, Abang Johari berkata pihaknya sudah mengenalpasti lokasi untuk pembinaannya yang mana terletak di sebidang tanah seluas tujuh hektar.

Sementara itu, terdahulu di dalam ucapannya, Abang Johari berkata ia adalah amat penting untum mempunyai pos kawalan sempadan tersebut kerana kawasan Telok Melano semakin membangun.

“Pembangunan kini sangat pesat di Telok Melano, selain Sarawak mempunyai ada hubungan yang baik dengan Kerajaan Kalimantan Barat, Indonesia yang mana hubungan ini meningkatkan potensi perniagaan.

“Dahulu ketika Ahli Dewan Undangan Negeri  (ADUN) Tanjung Datu, Datuk Amar Jamilah Anu meminta pos ini sempadan, saya teruz menyokongnya dan berbincang mengenai penubuhannya dengan Menteri Dalam Negeri ketika itu, yang kini  Perdana Menteri Tan Sri Muhyiddin Yassin,” jelasnya.

Menurutnya, Kompleks CIQ yang akan dibina itu nanti akan dilengkapi dengan fasiliti bagi anggota Kastam, Imigresen dan Polis yang akan ditugaskan di sini.

Abang Johari berkata, kawalan keselamatan dan peningkatan sosio ekonomi di Telok Melano menjadi keutamaan kerajaan Sarawak bagi membolehkan kawalan dilaksanakan dengan lebih teratur dan sempurna.

“Selain itu, sejak fasa pertama Lebuh Raya Pan Borneo jajaran Sematan-Telok Melano dibuka Januari tahun lalu, kawasan berkenaan bukan sahaja menjadi tumpuan penduduk tempatan malah penduduk dari negara jiran turut memasuki negeri ini menggunakan laluan antara Telok Melano dan Temajok.

“Sebab itu, kompleks kekal perlu dibina selain untuk memastikan kawalan lintas sempadan akan lebih teratur kerana Telok Melano kini semakin menjadi tumpuan ramai,” katanya lagi.

Oleh Zarina Abdullah

See author's posts


Tottenham, Bale masih berbincang

EJEN Gareth Bale bercakap dengan Tottenham mengenai perjanjian yang akan menyaksikan penyerang Real Madrid itu kembali ke bekas kelabnya.

Bale telah disingkirkan oleh jurulatih Real, Zinedine Zidane dan bintang Wales itu awal bulan ini berkata dia terbuka untuk menyertai pasukan Liga Perdana Inggeris.

Telah dilaporkan di England bahawa Tottenham dan Manchester United berminat untuk menandatangani Bale.

Sekarang Tottenham telah membuka perbincangan dengan wakil Bale tentang kemungkinan perpindahan atau kemungkinan untuk mendapatkan perjanjian pinjaman tetapi dengan perpindahan tetap juga tidak diketepikan pada tahap ini.

“Gareth masih sayangkan Spurs,” kata ejen Bale, Jonathan Barnett kepada BBC Sport Wales pada Selasa.

“Kami bercakap. Di sinilah dia ingin pergi.”

Bale mempunyai baki dua tahun lagi kontrak dengan bayaran gaji sekitar 600,000 pound seminggu di Real.

Kelab Sepanyol itu dilaporkan bersedia untuk membayar sebahagian daripada gaji itu untuk akhirnya meneruskan kontrak mereka yang bermasalah dengan penyerang itu.

Bale meninggalkan Tottenham untuk menyertai Real pada 2013 dengan bayaran rekod perpindahan sebanyak 85 juta pound.

Pemain berusia 31 tahun itu memenangi empat gelaran Liga Juara-Juara UEFA dan dua mahkota La Liga semasa berada di Sepanyol, namum hubungannya yang bergolak dengan Zidane telah membuatnya diasingkan hampir sepanjang tahun lalu.

Dia hanya memulakan satu perlawanan ketika musim lalu disambung semula setelah Covid-19 ketika Real merebut gelaran La Liga mereka sejak 2017.

Bale masih mempunyai ikatan emosional dengan Tottenham setelah menyertai mereka dari Southampton ketika berusia 17 tahun dan berkembang menjadi salah seorang penyerang yang paling menarik di dunia.

Setelah kalah dalam perlawanan pembukaan musim Liga Perdana melawan Everton pada hari Ahad, Tottenham boleh meningkatkan semangat mereka dengan mendapatkan khidmat Bale. – AFP

See author's posts


JAKU IBAN: Sada Bebuah

Oleh JANANG ENSIRING

Tusun Ke-24

NGAMBIKA Surat Berita UTUSAN SARAWAK: Sada Bebuah tu kekal berinan undan, ba Tusun Ke-24 tu alai penulis nurunka segenteran sada bebuah ti bepejuluk “Maya Semakin Nyaya”.

MAYA SEMAKIN NYAYA

Dinga raban empanyat bemunyi nyerarat beiap-iap,

Inggap nyelikap di selingap, dikurung bungkung,

Madahka hari nyau beginjat nyelandung lindung;

Dinga bala ngingit bemunyi bejarit rit-rit

Bejelangkit di legit empenit kampung,

Madahka matahari udah teginsit, terunji chundung.

Peda aku, kami sebuat, ke serambau ke serangkat

Bedau enda ngansat, masih enda rarat,

Mengkang entap betugung di darung.

Jaku randau agi nyampau ari lingkau jagung seladung;

Jaku kenang agi enda alah bilang,

Bejagang di remang, miga bekurung;

Pengawa ke menya apin ulih lengka,

Masih disara ke ujung-ujung;

Pengingat ke manis dikenang enda abis-abis,

Ketawa beterais enggau panjung-panjung;

Pengingat ke pait dikejakuka ukai memimit,

Ai mata beteresit labuh ngerunung.

Siku angkat beranyat nyauka tebimbing,

Gagah nyau lemah, lenyau pengering,

Mina jaku nya ke agi nyemilu, juring tetaing,

Ensumbar patah sepering, rantai temaga;

Lalu ngemenangka pesingan lengan kanan, tunjuk puting,

Diri ke teleba nanamka mesingun, nguingka sterling

Ngerambing di tinting, da entara garis menua.

Siku angkat geguat enda dapat,

Nyauka sebabat rebah rimpai.

Anak gamal ke tinggal

Nyau sempiar, panggi utai,

Enda nyalah-nyalah baka isi keli disalai;

Tang jaku nya ke agi pemadu keru, chukup rangkai,

Ensumbar rampung sentagai,

Patah kirai sangkuh bemata;

Ada nusui diri-empu kala tepejuh, jauh pejalai

Belelang ke ujung Tanjung Balai,

Di seberai Tanah Panai,

Ngiga rangki besai ke simpai ibang pesaka.

Siku beranyat angkat tedadang,

Pejalai giu-giu, gui-gui, nyingkang baka ke deka tumbang,

Tang mih jaku ke dipansut

Masih letup-letup, mengkang nekang,

Ensumbar patah belembang baja segala.

Ada belandikka diri-empu kering nyelangking kijang,

Tesanka tiang tebelian, inchi nam,

Nengali sebatang enda mai orang,

Itah enda baka orang ke nyan,

Dendan kibung kasa.

Nama dih pemula enti agi menya, kelia angai,

Ku jaku sekeda bala ke bukai.

Sigi mang pan kitai ke tu ari kepayang panduk padai;

Sigi juring ari anting laja dikirai.

Sigi muchuk ari sumbuk bemban beratai.

Gagah kitai tepindahka bungkah batu chanai;

Terandangka gentilang remang jurai,

Teselapatka lubang kilat

Ke mengkijap ngelambai lemai;

Tepampulka lubang guntur

Ke temepur inggar begagai;

Teburuka chemaru, tepasungka remaung,

Mudah terebahka gajah.

Tang kemaya dia, tu dih baka:

Baka kajang, kitai ke tu,

Udah ilang siba;

Baka ampang belantan,

Udah tengelam puncha.

Baka ipuh, udah abis pemisa;

Baka pedang, udah rantung mata;

Baka tapang, nadai agi rembia;

Baka lubuk nadi agi baya;

Baka chapak retak bereta,

Nganti maya, perak belah.

Taja pan hari tu nyau meri ujung panas,

Pajar terang kurang mandang, mansang ayas,

Panchar bulan nyau  seram, semakin jelas;

Taja pan kitai enda baka menya kelia ingas,

Lebuh ke agi kering nyelangking lelingas,

Baka pas asu mangah.

Tang apin mega maya tu,

Tau dikumbai nyau udah limpas,

Alai kitai mansang belelang

Ke punggang remang, ngelimpas mata panas,

Belayar nangga bintar tasik luas,

Ke tisi jerit langit radas,

Bekibungka kurung miga betipas;

Bepuaka bunsa ambun nempias.

Pendiau tu masih ganas,

Pengasai tu masih regas,

Runding masih meras,

Ati tu masih keras.

Penenguk apin puas,

Penginin apin pukas,

Sintak napas!

Anang dulu lengkas,

Udu kenanas,

Sedanah nyerah alah!

Pantang enda rari ninggalka kelang,

Entaruh bangkai betunggang lupung;

Ati nyeligi, nyemilu bindang,

Biar rerebap patah sayap,

Bulungka besurung betungkat patung;

Agi idup agi ngelaban!

Sumpah penikar anak Iban!

DATAI BA PENGUNJUNG PNGIDUP

Nya alai nya munyi sada bebuah ti dikumbai “Maya Semakin Nyaya”.  Diatu baru dibantaika kupas sada bebuah nya. Ba runding pengarang ke nengkebangka sada bebuah tu, reti “Maya Semakin Nyaya” nya, iya nya umur sida ke dikenang dalam sada tu tadi nyau makin tuai-setuai, lalu pejalai pen makin semak-sesemak ngagai pengujung umur (tauka disebut enggau jaku ti changka mimit – nyau semak-sesemak ngagai pintu kubur).

Dalam Rentayan Ke-1 sada bebuah tu nyebut:

Bejelangkit di legit empenit kampung,

Madahka mata hari  udah teginsit, terunji chundung.

Pekara ti dikarung dalam rentayan tu, iya nya pasal maya – nyau lemai – reti nya, nyau udah tuai umur; udah pinsin ari pengawa perintah (ke sida ke gawa perintah); udah pinsin ari ngereja pengawa bukai ti dikena idup, baka pengawa betanam betupi, bumai betaun, berikan enggau ke bukai, makai ngirup nyau bepanggai ba duit pinsin, tauka bepanggai ba sangkung sekalika andai ari anak-menantu enggau uchu-ambu.

Dalam Rentayan Ke-2 sada tu nyebut:

Bedau enda ngansat, masih enda rarat,

Mengkang entap betugung di darung.

Jaku kenang agi enda alah bilang,

Bejagang di remang, miga bekurung;

Pengawa ke menya apin ulih lengka,

Masih disara ke ujung-ujung;

Ketawa beterais dikelembung enggau enggau panjung;

Ai mata beteresit labuh ngerunung.

MULAIKA PEGINGAT LAMA

Pekara ti dikarung dalam rentayan tu, iya nya kami sebuat ke serangkat nya – ke bela udah tuai umur, bela udah pinsin, bela enda tentu dapat, bela nadai tentu pengeregas agi – galak tak duduk betunga enggau pangan, lalu belabuh berandau mansau, panjai kenang pasal pendiau/pengawa ti diasai/dikereja lebuh ke agi biak, agi benung orang, agi kering tulang, agi regas, agi pengerai pendiau menya. Pekara ti dipekenangka nya, bisi iya ngasuh begedi, bisi ngasuh ketawa, lalu bisi mega ngenyinuka ati ti ngujungka ai mata tak enda berasai nitik beberis.

Dalam Rentayan Ke-3, Ke-4 enggau Ke-5, dia sada nyebut munyi tu:

Siku angkat beranyat nyauka tebimbing,

Gagah nyau lemah, pengering betelu lusing,

Ensumbar patah sepering, rantai temaga;

Siku angkat geguat enda dapat,

Nyauka sebabat rebah rimpai,

Anak gamal ke tinggal nyau sempiar, panggi utai,

Tang jaku agi pemadu keru, chukup rangkai,

Ensumbar rampung sentagai, patah kirai sangkuh bemata;

Belelang  ke ujung Tanjung Balai, seberai Nanga Panai,

Siku beranyat angkat tedadang,

Pejalai giu-giu, nyingkang baka ke deka tumbang,

Tang mih jaku ke dipansut masih letup-letup, mengkang nekang,

Ensumbar patah belembang baja segala;

Tesanka tiang tebelian, inchi nam,

Nengali sebatang enda mai orang,

Itah enda baka orang ke nyan,

Dendan lintang kibung kasa.

BETAMPUNG

BETAMPUNG

See author's posts


Program Jom Mengundi di Bintangor

BINTANGOR: Seramai 100  penduduk hadir menghadiri program Ziarah Jom Mengundi PRU-15 anjuran Pejabat Penerangan Daerah Meradong di Dewan Masyarakat Sosial Sg Tulai Bintangor pagi hari ini.

Ahli Dewan Undangan Negeri (ADUN) Meradong, Datuk Ding Kuong Hiing berkata penganjuran program itu penting, kerana dapat memberi peringatan kepada semua, khasnya untuk pengundi supaya tidak terlupa tarikh mengundi.

“Program ini adalah untuk mengalakkan orang ramai keluar mengundi dan program ini juga banyak melibatkan ketua masyarakat dan ketua kaum (KMKK) di DUN Meradong bagi memaklumkan kepada penduduk supaya menunaikan tanggungjawab sebagai pengundi terutamanya pengundi berumur 18 tahun.

“Golongan belia melebihi usia 18 tahun juga perlu menyemak portal SPR MySemak bagi memastikan sudah layak untuk mengundi.

“Jangan sia-siakan undi kita kerana kerajaan Sarawak telah mengumumkan cuti khas pada 18 November ini sebagai persiapan kita terutama yang dari luar kawasan untuk balik mengundi,” katanya.

Beliau menasihatkan pengundi baharu, supaya memangkah kertas undi dengan bijak agar kerajaan yang akan datang dapat memimpin negara dengan sebaiknya.

“Pilihlah calon yang mampu bekerja dan mampu untuk membawa banyak pembangunan kepada negeri, daerah dan negara serta bukan hanya calon yang pandai berkata-kata tapi tidak mampu untuk membuat perubahan atau pembangunan,” katanya.

Hadir sama pada majlis itu, Pegawai Daerah Meradong Badjuri Bidin, Pegawai Penerangan Daerah Meradong Zaini Morsidi, Pegawai Penerangan Daerah Sarikei Michael Sabek,Pemanca Yii Hee Sieng dan Ketua Komuniti Keluarga Malaysia Sg Tulai Kapitan Robert Wong Ming Ging.

Oleh Suriyani Molyadi

See author's posts


PRN-12: 349 calon bakal berentap

KUCHING: Seramai 349 calon mewakili pelbagai parti disahkan bertanding dalam Pilihan Raya Negeri Ke-12 (PRN-12).

Pengerusi Suruhanjaya Pilihan Raya (SPR) Malaysia, Datuk Abdul Ghani Salleh berkata, pihaknya telah menerima dan mengesahkan sebanyak 349 kertas penamaan yang layak bertanding bagi PRU DUN Sarawak Ke-12 daripada Gabungan Parti Sarawak (GPS)- 82, Parti Bumi Kenyalang (PBK-73), Parti Sarawak Bersatu (PSB-70), Parti Keadilan Rakyat (PKR-28), Parti Tindakan Demokratik (DAP–26), Parti Aspirasi Rakyat Sarawak (Aspirasi-15), Parti Bansa Dayak Sarawak Baru (11), Amanah (8), Parti Sedar Rakyat Sarawak (5), Parti Islam SeMalaysia (PAS -1) dan Bebas (30).

“Sepanjang tempoh penamaan calon, terdapat dua kertas penamaan telah ditolak iaitu Parti Bumi Kenyalang di DUN Jemoreng atas sebab penyokong calon menarik diri yang menyebabkan kertas penamaan calon tidak lengkap.

“Selain itu, di DUN Senadin (Bebas) atas sebab pencadang dan penyokong calon bukan pemilih berdaftar bagi DUN Senadin,” katanya pada sidang media sempena Proses Penamaan Calon di Bangunan Sultan Iskandar, semalam.

Tambahnya, bilangan pertandingan mengikut penjuru adalah dua penjuru di empat DUN, tiga penjuru (13 DUN), empat penjuru (33 DUN), lima penjuru (24 DUN), enam penjuru (7 DUN), dan lapan penjuru (1 DUN).

“Seramai 304 calon lelaki dan 45 calon wanita akan bertanding kali ini.

“Calon tertua berumur 79 tahun di DUN N.53 Bawang Assan (Parti Sarawak Bersatu) manakala calon termuda berumur 24 tahun di DUN Batu Lintang (Parti Keadilan Rakyat) dan DUN Nangka

(Parti Bumi Kenyalang),” ujarnya.

Jelasnya lagi, tempoh berkempen bermula selepas pengisytiharan pilihan raya dipertandingkan oleh pegawai pengurus sehingga 11.59 malam, 17 Disember 2021.

SPR telah menubuhkan 155 Pasukan Penguat Kuasa Kempen Pilihan Raya (PPKPR) untuk memantau semua aktiviti calon bertanding ketika berkempen.

Beliau turut menyasarkan sebanyak 70 peratus rakyat Sarawak keluar membuang undi pada 18 Disember kelak.

Oleh NUR AIN OTSMAN/AZREEN KERIA

See author's posts


MTAC tunjuk prestasi baik

KUCHING: Kementerian Pelancongan, Kesenian dan Kebudayaan (MTAC) menunjukkan prestasi yang lebih baik bagi tahun 2020 khasnya dalam aspek pengubalan polisi, pengurusan organisasi, amalan ‘good governance’ mahupun libat urus dengan industri pelancongan, kesenian dan kebudayaan pada keseluruhannya.

Demikian, menurut Menterinya,Datuk Abdul Karim Rahman Hamzah ketika berucap pada Majlis Apresiasi MTAC dan Majlis Seni Sarawak (MSS) di Kuching, semalam.

“Sepanjang berhadapan krisis pandemik Covid-19, MTAC telah bertindak pantas membantu dalam pemulihan industri pelancongan melibatkan semua agensi dibawahnya,” katanya.

Jelas Datuk Karim lagi, Sarawak memiliki lebih banyak produk pelancongan dengan mempersiapkan pelbagai projek pembangunan di bawah Rancangan Malaysia Ke-11 (RMK11).

Di samping itu, beliau turut mengumumkan mengenai pengoperasian sepenuhnya MSS sebagai badan berkanun kerajaan mulai 1 Januari 2021.

Majlis yang disambut dengan meriah bertemakan ‘Saturday Night Fever’ itu telah menyaksikan 10 orang penerima Anugerah Perkhidmatan Cemerlang (APC) bagi tahun 2019,sesi cabutan bertuah dan persembahan hiburan.

Oleh NUR AIN OTSMAN

See author's posts


CTUSS sampaikan maklumat usahawan atas talian

BENGKEL Pemasaran Online.

CHANNEL Telegram Usahawan Sarawakku Sayang (CTUSS) dibangunkan pada 11 Ogos 2022 dengan kerjasama SARADEC dan MINTRED untuk menyampaikan maklumat kepada usahawan secara atas talian dengan pantas.

Setakat ini jumlah pengikut dalam CTUSS adalah sebanyak 5,035 orang dan dijangka akan meningkat pada masa akan datang.

CTUSS boleh diekses dengan menggunakan aplikasi Telegram dengan membuat carian atas nama Usahawan Sarawakku Sayang.

Kerjasama ini diperluaskan bersama dengan pihak SIRIM, MARA, GIATMARA, BNM, MSS, ANGKASA, ICAT, PPKS, MKM, CENTEX, MATRADE, SDEC, MANRED, Agensi Swasta dan beberapa agensi yang lain.

Dijangkakan CTUSS akan diperluaskan bersama agensi lain pada masa akan datang untuk kepentingan Usahawan Bumi Kenyalang.

Channel ini dibangunkan hasil daripada maklumbalas usahawan yang tercicir mengikuti program yang di anjurkan oleh agensi.

Mereka menyatakan bahawa mereka tidak mendapat maklumat berkaitan dengan program, bantuan dan sokongan usahawan.

Disebabkan itu, Pengerusi Sarawak Digital Entrepreneur Community Cooperative (SARADEC), Khalik Senak mengambil langkah proaktif bekerjasama dengan MINTRED menyediakan CTUSS bagi memudahkan usahawan mendapat ekses maklumat lebih pantas.

Jelas Khalik, maklumat yang dikongsikan adalah berkaitan dengan bantuan, sokongan dan program usahawan yang ditawarkan oleh agensi kerajaan dan agensi swasta.

“Bahan yang disediakan dikawal dengan ketat bagi memastikan CTUSS hanya menyediakan maklumat yang sesuai sahaja.

“Cabaran yang dihadapi dalam membangun CTUSS adalah apabila diserang oleh SPAM di ruangan komen. Bagaimanapun pihak pengurusan CTUSS sentiasa memantau aktiviti di ruangan komen bagi mengurangkan ruang ‘scammer’ dan ‘spam’ mengganggu maklumat yang disampaikan kepada usahawan,” katanya.

Selain itu, katanya, didapati CTUSS menghadapi cabaran mencapai Usahawan luar bandar. Namun begitu, terdapat beberapa kempen yang akan dijalankan bagi mengatasi cabaran tersebut.

Tambahnya, hasil dari pembangunan CTUSS, usahawan kini mudah mendapat maklumat berkaitan Keusahawanan dan tiada alasan tidak diberi maklum.

“Beberapa program telah dijalankan hasil dari maklumbalas usahawan di dalam CTUSS seperti Jom Regista Biznes Usahawan Sarawakku Sayang, Kursus pengendalian makanan, Digital Kenyalang dan pelbagai lagi program berkaitan keusahawanan.

“Diharapkan saluran ini mampu memberi impak yang tinggi kepada usahawan Sarawak dalam menghadapi cabaran terutama sekali sepanjang tempoh pandemik ini dan tempoh usahawan bangkit semula,” jelas Khalik.

See author's posts